erevoktonos: Το εγωιστικό meme\nΤα meme (αντιγραφισμός ή μιμισμός) είναι η τυφλή πίστη, επειδή το να σκέφτεσαι είναι κοπιαστικό.\nΤο meme (μιμίδιο-αντιγραφέας) ορίζεται ως «μονάδα πολιτισμικής μεταβίβασης ή ως μονάδα μίμησης» με την ευρύτερη του όρου έννοια. Περιλαμβάνει τις ελάχιστες μονάδες πληροφοριών που εδράζονται στο ανθρώπινο μυαλό και μπορούν να μεταβιβασθούν ως εννοιολογικά ή συμπεριφορικά αντίγραφα μέσα από περισσότερο ή λιγότερο συνειδητές πρακτικές μίμησης τόσο από την πλευρά του μιμούμενου όσο και από εκείνη του μιμητή.\nΩς μιμίδια λοιπόν ταξινομούνται αντιλήψεις, πρακτικές αλλά και πάσης φύσεως υλικές κατασκευές που τις αντανακλούν ή/και τις εξυπηρετούν: «Παραδείγματα meme (μιμιδίων) αποτελούν οι μελωδίες, οι ιδέες, τα σλόγκαν, ενδυματολογικοί συρμοί, τεχνοτροπίες κεραμικής ή κατασκευής αρχιτεκτονικής. Η μεταβίβαση των meme (μιμιδίων) μπορεί να πραγματοποιείται είτε ως ασυνείδητη ή συνειδητή αντιγραφή αντιλήψεων, συμπεριφορών και τεχνουργημάτων εκ μέρους του μιμητή, είτε ως διδασκαλία, έκθεση ή άλλη μορφή διάχυσής τους εκ μέρους του μιμούμενου. Στην τελευταία αυτή περίπτωση τα meme (μιμίδια) χαρακτηρίζονται «ενεργά».\nΌπως ακριβώς και στην θεωρία περί εγωϊστικών γονιδίων, που γίνονται αντιληπτά ως βιολογικές οντότητες των οποίων η τάση διευρυμένης αναπαραγωγής υπαγορεύει πρωτίστως εγωϊστικές και δευτερευόντως αλτρουϊστικά εγωιστικές συμπεριφορές, έτσι και τα meme κατανοούνται ως ελάχιστες πολιτισμικές οντότητες που τείνουν να αναπαραχθούν και να διαχυθούν.\nΗ ικανότητά τους να το επιτύχουν εξαρτάται από τρία ποιοτικά χαρακτηριστικά: την πιστότητα, ήτοι την ικανότητά τους να παράγουν ή να επιβάλουν την ακριβή αναπαραγωγή των διακριτικών τους γνωρισμάτων, την γονιμότητα, ήτοι την δυνατότητά τους να μεγιστοποιούν των αριθμό των αντιγράφων τους σε δεδομένο χρόνο και την μακροζωία, ήτοι την διάρκεια διατήρησης της κλωνοποιητικής ισχύος δεδομένου meme.\nΕίναι ενδιαφέρον να τα δούμε αναλυτικά και μην ξεχνάς ούτε στιγμή πως το καλύτερο αντίδοτο των meme είναι η ΔΙΑΚΡΙΣΗ και μόνον. Αποκτώντας ΔΙΑΚΡΙΣΗ μπορείς να αντιληφθείς πως μέσω των meme’s ο κόσμος αυτός ανήκει στους Επιτυχημένους Ψυχοπαθείς και στους Παρασιτικούς [αναζήτησε τα άρθρα, όπως την Συγκινησιακή Πανούκλα]\nΤο 1976 κυκλοφόρησε το «Το Εγωιστικό Γονίδιο» το διάσημο πια μπεστ σέλερ του Βρετανού εξελικτιστή βιολόγου Richard Dawkins. Σε αυτό εκφράζεται η άποψη ότι η βιολογική εξέλιξη εξαρτάται ουσιαστικά από τα γονίδια και ότι η φυσική επιλογή γίνεται στο δικό τους βασικά επίπεδο και για το δικό τους συμφέρον. Τα γονίδια ονομάζονται εδώ «εγωιστικά», όχι διότι διαθέτουν κάποια ιδιαίτερη θέληση ή προσωπικό κίνητρο, αλλά διότι μπορούν να περιγραφούν καλύτερα σαν να διαθέτουν!\nΜεταβιβάζονται έτσι ώστε να εξυπηρετούν πάντα το δικό τους «ατομικό συμφέρον» της επιβίωσης και αντιγραφής, ανεξάρτητα από το συμφέρον του ίδιου του οργανισμού. Η ανθρώπινη συμπεριφορά προσαρμόζεται στη στρατηγική της γονιδιακής αναπαραγωγής και η εξέλιξη των εμβίων όντων μπορεί να θεωρηθεί έτσι σαν η επιβίωση και ο πολλαπλασιασμός των γονιδίων τους. Ο Dawkins περιέγραψε τη Δαρβινική εξέλιξη με βάση τρεις γενικές διαδικασίες: της αντιγραφής, της μετάλλαξης (όταν οι πληροφορίες αντιγράφονται μερικές φορές με μικρές παραλλαγές) και της επιλογής μερικών ιδιαίτερων παραλλαγών που αποδεικνύονται εξελικτικά ικανότερες από άλλες.\nΤα meme (μιμίδια) αποτελούν θεμελιώδεις μονάδες-φορείς πολιτισμικής κληρονομιάς (τραγούδια, τρόποι συμπεριφοράς, μόδα, επιστημονικές ιδέες, θρησκευτικές πεποιθήσεις δοξασίες, -σμοί κλπ), οι οποίες μεταδίδονται από τον ένα εγκέφαλο στο άλλο. Με ταυτόν τον τρόπο, μετά από πολλές επαναλήψεις του ίδιου αυτού εξελικτικού κύκλου, οι επιζόντες απόγονοι αποκτούν βαθμιαία νέες ιδιότητες που τους βοηθούν να προσαρμοστούν καλύτερα στο περιβάλλον τους. Αν και αυτός ο κύκλος είναι εντελώς τυχαίος, δημιουργεί εντούτοις τάξη και σχέδιο μέσα στο χάος!\nΟ Dawkins ονόμασε τα αναπαραγόμενα γονίδια meme (αντιγραφείς), αλλά επεσήμανε ότι η εξέλιξη μπορεί να βασιστεί σε οποιοδήποτε αντιγραφέα ακολουθεί τις τρεις αυτές βασικές εξελικτικές αρχές. Προς το τέλος του βιβλίου του υπέβαλε το ερώτημα εάν υπάρχουν και άλλοι αντιγραφείς στη φύση που να εκπληρώνουν τα βασικά αυτά χαρακτηριστικά. Η απάντησή του ήταν θετική και εισήγαγε έτσι για πρώτη φορά την έννοια του μιμιδίου (meme) σα μια μονάδα πολιτιστικής μετάδοσης και αντιγραφής ή απλά σα μια μονάδα μίμησης:\n«Όπως ακριβώς τα γονίδια διαδίδονται στη δεξαμενή των γονιδίων, μεταπηδώντας από σώμα σε σώμα μέσω του σπέρματος ή των ωαρίων, έτσι και τα μιμίδια διαδίδονται στην δεξαμενή των μιμιδίων μεταπηδώντας από εγκέφαλο σε εγκέφαλο»\nΒασικά είχε στο μυαλό την ελληνική λέξη μίμηση και ξεκινώντας από μια αγγλοποιημένη απόδοσή της που του ταίριαζε καλύτερα, το mimeme, θέλησε να την κάνει να ακούγεται σαν το gene = γονίδιο και την συνέπτυξε έτσι σε meme, την οποία εμείς μεταφράζουμε πάλι στα ελληνικά σαn μιμίδιο.\nΌπως τα γονίδια, η βασική μονάδα αντιγραφής των γενετικών πληροφοριών, αντιγράφονται από τους γονείς στους απογόνους, έτσι και τα μιμίδια, η βασική μονάδα των πολιτιστικών πληροφοριών, αντιγράφονται από άτομο σε άτομο, ή καλύτερα από εγκέφαλο σε εγκέφαλο, αναπαραγόμενα με τη μίμηση. Και σε αυτά συμβαίνουν μεταλλάξεις -ευκολότερα μάλιστα από τα γονίδια- όπως π.χ. όταν ξεχνάμε τη στροφή ενός τραγουδιού ή όταν εξωραϊζουμε, για λόγους εντυπωσιασμού, μια αντιγραφόμενη πληροφορία ή ιστορίας.\nΑνάλογα, συμβαίνει μια «φυσική επιλογή» των εξελικτικά ικανότερων από αυτές τις μεταλλάξεις, με σκοπό τη διαιώνιση των αντιγραφόμενων πληροφοριών ή «ιδεών». Όπως η βιολογική εξέλιξη κατανοείται καλύτερα από την άποψη του ανταγωνισμού των εγωιστικών γονιδίων (και όχι των ειδών) έτσι και η πολιτιστική εξέλιξη της ανθρωπότητας κατανοείται καλύτερα από την άποψη του ανταγωνισμού των, επίσης εγωιστικών μιμιδίων.\nΤο λεξικό της Οξφόρδης ορίζει το μιμίδιο σαν «ένα αυτο-αντιγραφόμενο πολιτιστικό στοιχείο που διαβιβάζεται με μη γενετικό τρόπο, και βασικά με τη μίμιση». Το 1981 οι συγγραφείς C. G. Lumsden και Ε. Ο. Wilson πρότειναν στο βιβλίο τους «Γονίδια, Νους και Πολιτισμός» σα μια ισοδύναμη λέξη, τη λέξη culturgen, από τη σύνθεση των αγγλικών λέξεων culture = πολιτισμός και gene = γονίδιο – με άλλα λόγια ένα πολιτιστικό γονίδιο, μια μονάδα πολιτιστικής πληροφορίας που διαδίδεται από νου σε νου και αναπαράγεται μέσω της (ασυνείδητης κατά το πλείστον) μίμησης. Ένας άλλος παρεμφερής ορισμός που έχει δοθεί για το μιμίδιο είναι «μια πληροφοριακή δομή που συγκρατείται στη μνήμη ενός ατόμου και μπορεί να αντιγραφεί στη μνήμη ενός άλλου ατόμου».\nΟ Dawkins όρισε επίσης τα εξής τρία βασικά χαρακτηριστικά ενός επιτυχούς αντιγραφέα:\n* Την πιστότητα αντιγραφής (με σποραδικά εντούτοις λάθη ή μεταλλάξεις που βοηθούν στην εξέλιξη και επιλογή)\n*Τη γονιμότητα (όσο ταχύτερη είναι η αντιγραφή, τόσο περισσότερο θα εξαπλωθεί το μιμίδιο)\n*Τη μακροβιότητα (όσο περισσότερο ζει το αντιγραφόμενο «σχέδιο», τόσο περισσότερα αντίγραφα θα μπορούν να παραχθούν απ’ αυτό).\nΑν και αργότερα εξομολογήθηκε ότι εισήγαγε την έννοια του μιμιδίου με βασικό σκοπό να αποτρέψει τους αναγνώστες του από το να θεωρήσουν ότι τα γονίδια αποτελούν τα πάντα για την εξέλιξη, η μεγάλη σύγχρονη μιμιδίστρια επιστήμονας Susan Blackmore πιστεύει ότι η ιδέα του αυτή υπήρξε ένας πραγματικός δυναμίτης. Πράγματι, προκάλεσε τη γένεση μιας νέας θεωρητικής κι εμπειρικής επιστήμης, της Μιμιδικής (Memetics), που μελετά την αναπαραγωγή, εξάπλωση και εξέλιξη των μιμιδίων και φιλοδοξεί να εξηγήσει καλύτερα από όλες τις υπάρχουσες μέχρι τώρα θεωρίες την ιστορία της πολιτιστικής μας εξέλιξης.\nΤη δεκαετία του 1980 τη σκυτάλη εξέλιξης αυτής της νέας επιστήμης της Μιμιδικής πήραν πολλοί άλλοι επιστήμονες, μεταξύ των οποίων ο γνωστός Αμερικανός φιλόσοφος της τεχνητής νοημοσύνης και γνωστικός επιστήμονας Daniel Denett, ο οποίος την προώθησε στο διάσημο βιβλίο του για τη φιλοσοφία του Νου «Η Εξήγηση της Συνείδησης» (1991) και αργότερα στην «Επικίνδυνη Ιδέα του Δαρβίνου» (1995). Ονομαστή υπήρξε και η συμβολή της Βρετανίδας εξελικτίστριας ψυχολόγου Susan Blackmore, γνωστής ιδιαίτερα για το βιβλίο της Η Μιμιδιομηχανή (The Meme Machine, 1999).\nΓενικά μιμίδιο είναι οτιδήποτε μπορεί να μεταβιβάσει ο άνθρωπος μέσω της μίμησης, του γραπτού και προφορικού λόγου και των σύγχρονων μέσων επικοινωνίας. Τυπικά παραδείγματα μιμιδίων είναι η γλώσσα, τα διαφημιστικά σλόγκαν, τα συνθήματα, τα κλισέ, η μόδα, η μουσική, ο χορός, τα αστεία, τα ανέκδοτα, οι παροιμίες, οι μύθοι, οι παραδόσεις, οι ιστορίες, οι παροιμίες, οι αφορισμοί, τα παιδικά ποιηματάκια, στιχάκια, παιχνίδια και δραστηριότητες, τα επικά ποιήματα, τα βιβλία, οι ταινίες, τα βίντεο, τα ραδιοφωνικά και τηλεοπτικά προγράμματα, η επιστήμη, οι εφευρέσεις, τα πολιτικά και θρησκευτικά δόγματα, οι ιδεολογίες, οι προσευχές, οι λαϊκές δεισιδαιμονίες, προλήψεις και προκαταλήψεις, όσο και οι ιδέες περί «Δικαιοσύνης», «Ελευθερίας», «Δημοκρατίας», «Ιδιοκτησίας», «Εθνικής Συνείδησης» και «Ανεξαρτησίας».\nΕίναι δηλαδή όλες αυτές οι πληροφορίες που αντιγράφονται με επιτυχία από άτομο σε άτομο και χωρίς τις οποίες, όπως σημειώνει η Susan Blackmore, δεν θα είμασταν πλήρως ανθρώπινοι. Ο πολιτισμός μας έχει σχεδιαστεί από τον ανταγωνισμό των μιμιδίων, όπως ακριβώς ο βιολογικός κόσμος έχει σχεδιαστεί από τον ανταγωνισμό των γονιδίων.\n“Κάθε σκέψη, φιλοσοφική ή θρησκευτική, ενδιαφέρεται για τη διαιώνισή της” Βίκτωρ Ουγκώ\n“Κάθε Πίστη είναι Μολυσματική.” Bernard Russell\n“Μια ιδέα είναι κάτι που έχεις. Μια ιδεολογία είναι κάτι που σε κατέχει.” Morris Berman\nΜΙΜΙΔΙΑ ΚΑΙ ΜΟΛΥΝΣΗ ΤΟΥ ΕΓΚΕΦΑΛΟΥ\nΤα μιμίδια μπορούν να θεωρηθούν ακόμα σαν οι δομικοί λίθοι του μυαλού και του πολιτισμού, σε αναλογία, πάλι με τα γονίδια, που αποτελούν τους δομικούς λίθους της βιολογικής ζωής. Φτάνουν μάλιστα μέχρι το σημείο να συνιστούν κατά ένα μεγάλο μέρος τον περίφημο «εαυτό» μας, τον οποίο η Susan Blackmore θεωρεί σαν ένα σύμπλοκο μιμίδιο ή ομάδα μιμιδίων ή απλά σα μια συλλογή «μιμιδιακών ιστοριών», τις οποίες ονομάζει selfplex.\nΚΑΘΕ ΑΝΤΙ- ΕΙΝΑΙ ΜΙΜΙΔΙ\nΠαρότι πάντως τα μιμίδια θεωρούνται σα διακριτές μονάδες, αυτό δεν σημαίνει ότι είναι κβαντισμένα, ότι δηλαδή υπάρχουν ιδέες, σε πληροφοριακό επίπεδο, που δεν μπορούν να αναχθούν σε άλλες απλούστερες. Η θεωρία των μιμιδίων απλά μας βοηθά να κατανοήσουμε καλύτερα ορισμένα πράγματα χρησιμοποιώντας αυτές τις «μονάδες» σαν «κομμάτια σκέψης» που αντιγράφονται από άτομο σε άτομο, ανεξάρτητα από το εάν μια τέτοια σκέψη περιέχει άλλες μέσα της, ή αποτελεί μέρος ενός μεγαλύτερου μιμιδίου. Από την άλλη μεριά, η ίδια η ιδέα των μιμιδίων έχει εξελιχθεί σε ένα επιτυχές μιμίδιο ή μεταμιμίδιο, με μια πρωτοφανή για μια επιστημονική θεωρία διείσδυση στις λαϊκές μάζες.\nΘρησκευόμενα και αντιθρησκευόμενα άτομα, δογματιστές και αντιδογματιστές, ρατσιστές και αντιρατσιστές, «φιλελεύθεροι» και «κομμουνιστές», «συντηρητικοί» και «προοδευτικοί», «νομοταγείς» και «παράνομοι», «κλέφτες» και «αστυνόμοι» όλοι παράγουν μιμίδια. Όλη η πολιτιστική γνώση και μάθηση, η λογική και η ανθρώπινη συμπεριφορά αποτελούν σύνθετα ή πολλαπλά μιμίδια, συγκροτήματα μιμιδίων ή συμμιμίδια (memeplexes), όπως επιστημονικά ονομάζονται, που διαδίδονται σαν συνεργατικές, συμβιωτικές ομάδες. Ακόμα και «προσωπικές» εμπειρίες και συμπεριφορές μας που μπορεί να φανούν «υπεράνω» μιμιδίων, μπορεί να έχουν υποσυνείδητες ρίζες σε διάφορα μιμίδια που απορροφήθηκαν στη διάρκεια της ζωής μας.\nΚαι αυτό ισχύει όχι μόνον στον άνθρωπο, όπως υποστηρίζουν πολλοί αξιόλογοι μιμιδιστές επιστήμονες, αλλά σε όλα τα ζώα, η «παράδοση» των οποίων αναπαράγει με τη μίμηση διάφορα μπηχεβιοριστικά πρότυπα και χαρακτηριστικά του είδους τους, κρατώντας όλα τα ατομικά μέλη πολιτιστικά εγκλωβισμένα και φυλακισμένα στην ιδιαίτερα παράδοση του είδους τους! Αυτό είναι το πολιτιστικό μάτριξ μέσα στο οποίο ζει το κάθε είδος και το οποίο διαιωνίζεται συνεχώς μέσω της μίμησης.\nΌσο και να ακούγεται παράξενο ή απίθανο, ο ανθρώπινος πολιτισμός είναι ένα είδος φυλακής γύρω μας, από την οποία φαίνεται τρομακτικά δύσκολο να ξεφύγουμε (η περίφημη «Απελευθέρωση» …) όσο διαθέτουμε ένα μιμητικό εγκέφαλο που δε σταματά σχεδόν ποτέ να σκέπτεται και να μιμείται και να δηλητηριάζεται από χιλιάδες ιούς γύρω του, όντας τελείως απροστάτευτος, χωρίς κανένα «τείχος προστασίας» ή firewall για να αποτρέψει τις μυριάδες αυτές μολύνσεις που καθορίζουν ως επί το πλείστον την πολιτιστική του συμπεριφορά, τα πρέπει και τα οφείλω του, τις αρέσκειες και απαρέσκειές του, τις έλξεις και απωθήσεις του ή τις ιδεολογίες και τα πιστεύω του και που όλα μαζί τον ωθούν σε δράση, δίνοντας «νόημα» στην καθημερινή του ζωή και δικαιολογώντας τους καταστροφικούς πολέμους που εξαπολύει πολλές φορές εναντίον άλλων μιμιδίων, πολεμώντας δήθεν για τις αξίες του και τον «πολιτισμό» ή ενάντια στη «χυδαιότητα», «απιστία», αλλά εξυπηρετώντας στην «βαρβαρότητα» και πραγματικότητα πάντοτε το συμφέρον αυτών των ίδιων ιογόνων μιμιδίων από τα οποία έχει ο ίδιος ασυνείδητα, άκριτα και ανοχύρωτα μολυνθεί!\nΑυτή είναι η «Μιμιδιομηχανή» της Susan Blackmore, ο «άνθρωπος μίμηση» ή «άνθρωπος μηχανή», χωρίς καμιά ουσιαστική «ταυτότητα» ή εσωτερικό «εαυτό» ή «ψυχή» μέσα του: συγκροτήματα απλώς μιμιδίων, μιμιδιακές ιστορίες, ιδέες και ιδεολογίες που εξυπηρετούν, καλύπτουν και δικαιολογούν άλλα μιμίδια. Μιμίδια πίσω από μιμίδια, πίσω από άλλα μιμίδια, σε μια ατέρμονη ακολουθία, σαν τους φλοιούς του κρεμμυδιού, χωρίς κανένα ίχνος ουσίας ή «πυρήνα» στο κέντρο τους. Απλά όλοι αυτοί οι μιμιδιοφλοιοί δημιουργούν την παραίσθηση του «εαυτού», της «ψυχής» ή του «ανεξάρτητου» και ως ένα σημείο δυνητικά «αθάνατου», αν ενστερνιστεί κάποιος τις διδασκαλίες της τοπικής θρησκείας του, δήθεν «ατομικού» όντος!\nΚαταλαβαίνω την πιθανή αντίδρασή σας. Αλλά γίνετε πιο στοχαστικοί για να καταλάβετε. Δεν είμαστε αυτό που υποτίθεται ότι είμαστε και τόσο πολύ σεβόμαστε και αγαπάμε! Είμαστε ένα τίποτα, ένα παιχνίδι στα χέρια των πολιτιστικών μας μιμιδίων, μια μιμιδιομηχανή, ή όπως χιουμοριστικά έχει ειπωθεί από τους εξελικτιστές βιολόγους μια κότα, που δεν είναι τίποτε άλλο παρά το μέσον για να γεννήσει ένα αυγό ένα άλλο αυγό ή για να φτιάξουν ένα ή περισσότερα μιμίδια, άλλα μιμίδια, ή, όπως επίσης το έθεσε ο Daniel Denett «λόγιοι που χρησιμοποιούν οι βιβλιοθήκες για να δημιουργήσουν άλλες βιβλιοθήκες!».\nΤα μιμίδια ένα διαπιστωμένο γεγονός και ο άνθρωπος «ένα ζώο μολυσμένο από μιμίδια»!\nΝαι, είμαστε απλά παιχνιδάκια στα χέρια των πολιτισμικών μας γονιδίων που προσπαθούν συνεχώς να καταλάβουν τον εγκέφαλό μας και τη μνήμη μας και ας φανταζόμαστε τον εαυτό μας σαν «αετοί», «άνθρωποι» ή ακόμα «μάγοι» και «υπεράνθρωποι». Δεν έχουμε καμιά «οντότητα» ή «ουσιαστικότητα», αλλά αυτό δε σημαίνει και ότι δεν μπορούμε να αποκτήσουμε!\nΗ «ψυχή», ο «εαυτός», η «ταυτότητα» δεν υπάρχουν, αλλά θα μπορούσαν ίσως να υπάρξουν μετά από πολύ κόπο και τριβή. Προς το παρόν η «φύση» και ο «Θεός» τα αντιμάχονται … δεν τα χρειάζονται, μπορούν να κάνουν και χωρίς αυτά. Η ουσιαστική και συνειδητή εξέλιξη που λαθεμένα νομίζει ότι κατέχει ο μηχανικός άνθρωπος είναι «ενάντια» στη φύση, ενάντια στο «Θεό»!\nΣτη Μιμιδική οι ιδέες θεωρούνται σαν ανεξάρτητες σχεδόν οντότητες, σε μια συμβιωτική σχέση με τους ανθρώπινους εγκεφάλους και τους πολιτισμούς. Τα μιμίδια τώρα που παράγουν με τον ανταγωνισμό τους τον ανθρώπινο πολιτισμό, μερικές φορές ανταγωνίζονται και με τα ίδια τα γονίδια, όπως π.χ. με την πολιτιστικά επιβαλλόμενη αγαμία σε ορισμένες τάξεις ιερέων και ασκητών. Εδώ ο φυσικός και σαρκικός έρωτας «εξευγενίζεται» και μετασχηματίζεται στον «Θείο» έρωτα», εισβάλλοντας μεταμφιεσμένος στα μυστικιστικά οργασμικά οράματα των «αγίων» (Βλέπε Αγία Τερέζα της Αβίλης), αν δε βρει άλλες παραφυσικές διεξόδους.\nΌπως σημειώνει η Blackmore, «κάθε μιμίδιο που μπορεί να αντιγραφεί, θα αντιγραφεί. Ο κόσμος είναι έτσι γεμάτος από επιτυχή μιμίδια. Τα υπόλοιπα έχουν απλώς εκλείψει. Τα μιμίδια μπορούν να εμφανιστούν με άπειρους τρόπους. Κάθε φορά που λέμε κάτι, αυτό είναι ένα πιθανόν μιμίδιο που μπορεί να αντιγραφεί από κάποιον ή όχι. Ο εγκέφαλός μας συνδέει συνεχώς παλαιά μιμίδια σε καινούργιους συνδυασμούς δημιουργώντας νέα μιμίδια. Υπάρχει συνεχώς μια «δημιουργική» εξελικτική διαδικασία μέσα στο κεφάλι μας και με τους ανθρώπους που επικοινωνούμε. Δεν υπάρχει συνεπώς μόνον ο βιολογικός αντιγραφέας, αλλά και ο πολιτιστικός, και από την αλληλεπίδρασή τους έχουμε, τελικά, σύμφωνα με την Blackmore, τη συνεξέλιξη μιμιδίων-γονιδίων.\nΥπάρχουν φαινόμενα που δεν μπορούν να εξηγηθούν μόνον από το γενετικό κίνητρο (όπως π.χ. η γλώσσα, η οποία δε φαίνεται να προσφέρει κανένα γενετικό πλεονέκτημα), αλλά εξηγούνται εύκολα με το μιμιδιακό κίνητρο. Οι άνθρωποι εξελίχθηκαν κατά μήκος δύο και όχι ενός αξόνων: του γενετικού και του μιμιδιακού. Η γλώσσα διαδίδει μιμίδια. Επομένως η γλώσσα εξελίχθηκε για να διαδώσει καλύτερα τα μιμίδια. Η γλώσσα δεν αντιπροσωπεύει ένα εξελικτικό πλεονέκτημα για τα γονίδια, αλλά για τα μιμίδια. Αμφότερα γονίδια και μιμίδια είναι αντιγραφείς με ισοδύναμο στάτους. Η εξέλιξη της ανθρώπινης φυλής καθοδηγείται από τη συνεξέλιξη των δυο αυτών αντιγραφέων.\nΜια βασική διαφορά των δυο αυτών παράλληλων εξελίξεων, της βιολογικής και της πολιτιστικής, είναι ότι η μιμιδιακή εξέλιξη είναι Λαμαρκιανή (τα επίκτητα χαρακτηριστικά στην πραγματικότητα μπορούν να διαβιβαστούν στους απογόνους), ενώ η γενετική όχι. Ο ίδιος ο συνειδητός εαυτός μας θεωρείται επίσης ένα σύνθετο μιμίδιο, ένα συμμιμίδιο, μια ιστορία φτιαγμένη από τα μιμίδια.\nΑπό αυτή την άποψη, δεν έχει κανένα νόημα να μιλάμε για ελεύθερη βούληση. Η ελεύθερη βούληση είναι το επακόλουθο της ιστορίας (μιας πολύ σύνθετης ιστορίας, λόγω τόσο πολλών αλληλεπιδρόντων μιμιδίων) που παίζεται μέσα στο κεφάλι μας. Το “σχέδιο του σώματος” επιτυγχάνεται μέσω του ανταγωνισμού των γονιδίων, δηλ. τα γονίδια ανταγωνίζονται για να μεταβιβαστούν σε ένα άλλο σώμα και στη διάρκεια αυτής της διαδικασίας σχηματίζεται το σώμα.\nΤο “σχέδιο του μυαλού” από την άλλη μεριά επιτυγχάνεται με τον ανταγωνισμό των μιμιδίων. Τα μιμίδια ανταγωνίζονται να περάσουν σε ένα άλλο μυαλό και στη διάρκεια αυτής της διαδικασίας δημιουργείται το μυαλό. Χρειάζονται και οι δυο παράγοντες: ο γενετικός και ο μιμιδιακός, για να εξηγήσουμε τι είμαστε. Τα γονίδια μας δίνουν γενικά μερικές ικανότητες ή δεξιοτεχνίες και μετά τα μιμίδια καθορίζουν πώς θα τις χρησιμοποιήσουμε. Μπορεί π.χ. κάποιος να είναι γενετικά προικισμένος σα συγγραφέας, αλλά τα μιμίδια είναι αυτά που θα καθορίσουν τι ακριβώς αυτός θα γράψει.\nΚάποιες ιδέες θα μεταδοθούν με λιγότερη επιτυχία από άλλες\nΟι δεύτερες τελικά θα εκλείψουν, ενώ οι πρώτες θα επιβιώσουν, θα εξαπλωθούν και τελικά, κατά το μάλλον ή ήττον θα μεταλλαχτούν, συνεχίζοντας την εξέλιξή τους. Στη διαδικασία αυτή της εξέλιξης και μετάλλαξης θα πρέπει να γνωρίζουμε ότι τα μιμίδια που αναπαράγονται πιο αποτελεσματικά κι εξαπλώνονται έτσι καλύτερα, μπορεί να αποδειχτούν μερικές φορές πολύ επιβλαβή για τους ξενιστές τους, όπως π.χ. το αυτοτοξικό μιμίδιο της αυτοκτονίας των καμικάζι πολεμιστών, του χαρακίρι των ταπεινωμένων σαμουράι ή της ομαδικής αυτοκτονίας των μελών διαφόρων θρησκευτικών αιρέσεων.\n“Ένα πολιτιστικό γνώρισμα μπορεί να έχει εξελιχθεί με τον τρόπο που έχει εξελιχθεί, απλά επειδή είναι πλεονεκτικό προς τον εαυτό του” Richard Dawkins\n“Αντιγραφόμενα από εγκέφαλο σε εγκέφαλο τα μιμίδια πολλαπλασιάζονται μέσω της κοινωνίας, εξελισσόμενα τυφλά, καθώς προχωρούν διαμορφώνοντας τον πολιτισμό μας” Susan Blckmore\nΚΥΚΛΟΣ ΖΩΗΣ, ΕΠΙΛΕΚΤΙΚΟΤΗΤΑ, ΕΞΑΠΛΩΣΗ ΚΑΙ ΘΑΝΑΤΟΣ ΤΩΝ ΜΙΜΙΔΙΩΝ\nΣύμφωνα με τον Dawkins, τρία είναι τα βασικά χαρακτηριστικά ενός αποτελεσματικού αντιγραφέα: Η πιστότητα της αντιγραφής, όσο πιο πιστό είναι το αντίγραφο, τόσο περισσότερο μέρος του αρχικού μοντέλου θα παραμένει μετά από πολλούς κύκλους αντιγραφής. Η γονιμότητα, όσο ταχύτερη είναι η αντιγραφή, τόσο περισσότερο θα εξαπλωθεί το μιμίδιο. Η μακροβιότητα, όσο περισσότερο ζει το αντιγραφόμενο «σχέδιο», τόσο περισσότερα αντίγραφα θα μπορούν να παραχθούν απ’ αυτό.\nΠολλά ισχυρά πολιτιστικά μιμίδια διαθέτουν και τα τρία αυτά χαρακτηριστικά, όπως π.χ. τα θρησκευτικά δόγματα, τα οποία έχουν ειδικούς μάλιστα αυστηρούς κανόνες εναντίον μιας λαθεμένης αντιγραφής (π.χ. «ιερά κείμενα» και κανόνες εναντίον των «αιρέσεων») Υπάρχουν όμως και ορισμένες εξελικτικές τάσεις που βοηθούν λιγότερο ή περισσότερο στην αντιγραφή ενός μιμιδίου. Αυτές περιλαμβάνουν:\n* Την Εμπειρία: Εάν ένα μιμίδιο δε συσχετίζεται με την εμπειρία ενός ατόμου, τότε η πιθανότητα της ενθύμησής του είναι μικρή.\n* Την Ευχαρίστηση ή τον Πόνο: Εάν ένα μιμίδιο καταλήγει σε μεγαλύτερη ευχαρίστηση ή λιγότερο πόνο για τον ξενιστή του, τότε υπάρχει μεγαλύτερη πιθανότητα αυτός να το θυμηθεί.\n* Το Φόβο ή τη Δωροδοκία: Εάν ένα μιμίδιο περιλαμβάνει μια απειλή για τον άνθρωπο, τότε αυτός μπορεί να φοβηθεί και να το πιστέψει. Παρόμοια, εάν ένα μιμίδιο υπόσχεται κάποια μελλοντική ανταμοιβή, τότε οι άνθρωποι έχουν την τάση να το πιστέψουν. Κλασσικό παράδειγμα είναι η απειλή της αιώνιας τιμωρίας των θρησκευτικών δογμάτων, εάν κάποιος παρατυπήσει στις δογματικές και παρανοικές προτροπές τους ή όπως τα ίδια λένε να «αμαρτήσει», το αυτό και με την ανταμοιβή του δήθεν “παραδείσου”\n* Τη Λογοκρισία: Εάν ένας οργανισμός καταστρέφει όλα τα συστήματα ενθύμησης ενός ιδιαίτερου μιμιδίου ή ελέγχει τη χρήση του, τότε το μιμίδιο αυτό έχει ένα επιλεκτικό μειονέκτημα.\n* Την Οικονομική Επιφάνεια: Εάν άνθρωποι ή οργανώσεις με οικονομική επιφάνεια (rich and famous) κι επιρροή, εκθέτουν ένα ιδιαίτερο μιμίδιο, τότε το μιμίδιο αυτό έχει μια μεγαλύτερη πιθανότητα να αντιγραφεί σε ένα μεγαλύτερο ακροατήριο. Εάν επίσης ένα μιμίδιο υποτίθεται ότι βοηθάει ένα άτομο να αποκτήσει περισσότερα χρήματα, τότε αυτό διαδίδεται ευκολότερα μέσω της μίνησης (π..χ. «Ο χρόνος είναι χρήμα»… «Με τη σκληρή δουλειά μπορείς να επιτύχεις τα πάντα!» κ.λ.π.).\n* Τη Διάκριση: Εάν ένα μιμίδιο επιτρέπει στους ακροατές του να αναγνωρίζουν και να σέβονται αυτούς που το εκφράζουν, τότε το μιμίδιο αυτό έχει επιλεκτικά μια μεγαλύτερη αποτελεσματικότητα. Οι ακροατές θα θελήσουν να γίνουν και οι ίδιοι εκφραστές του ή τουλάχιστον μιας άλλης εξελιγμένης ή αλλοιωμένης απόδοσής του.\nΣύμφωνα με τη Μιμιδιτική, τα meme αναπτύσσονται μέσω φυσικής επιλογής, ανάλογα με τη Δαρβινική θεωρία της βιολογικής εξέλιξης, παραλλαγής, μετάλλαξης, μέσω των διαδικασιών της ανταγωνισμού και κληρονομικότητας, επηρεάζοντας την αναπαραγωγική αποτελεσματικότητα ενός οργανισμού.\nΈτσι μερικά μιμίδια ή ιδέες θα μεταδοθούν αναποτελεσματικότερα από άλλα και θα εκλείψουν, ενώ άλλα θα επιβιώσουν, θα εξαπλωθούν και θα μεταλλαχθούν προς κάτι καλύτερο ή χειρότερο. Τα πιο πετυχημένα πάντως μιμίδια στους ξενιστές τους δε είναι πάντα αυτά που, όπως υποτίθεται, τον ωφελούν, αλλά εκείνα που αναπαράγονται πιο αποτελεσματικά. Με αυτή την έννοια μερικά από αυτά τα «αποτελεσματικά» μιμίδια μπορεί να είναι -και είναι- λίαν επιβλαβή για τους ξενιστές τους.\nΤα μιμίδια δεν αντιγράφονται πάντα τέλεια και μπορούν να παραποιηθούν εντελώς μετά από αρκετές αντιγραφές, μοιάζοντας τότε ελάχιστα με το πρωτότυπο. Πολλά μη ελεγχόμενα πολιτιστικά μιμίδια αναπαράγονται με αυτό τον τρόπο, κατά αναλογία με το παιχνίδι του «χαλασμένου τηλεφώνου». Η «φυσική» πάντως επιλογή ευνοεί τα μιμίδια που μπορούν να κατανοηθούν ευκολότερα, να ενθυμηθούν και να μεταδοθούν στους άλλους. Δυσνόητες αποδόσεις ενός χρήσιμου μιμιδίου είναι επιλεκτικά αναποτελεσματικές και σύντομα εκλείπουν.\nΤο μιμίδια επίσης δεν μεταλλάσσονται με έναν παθητικό πάντα τρόπο. Ο ανθρώπινος εγκέφαλος όπου εδρεύουν μπορεί να τα τροποποιήσει ενεργητικά, κάτι αντίστοιχο με τους κυτταρικούς μηχανισμούς διόρθωσης των γενετικών λαθών. Στην πραγματικότητα οι άνθρωποι δημιουργούν και τροποποιούν μιμίδια συνεχώς, ακόμα και μέσω του εσωτερικού τους διαλόγου. Σχετικά με τον Κύκλο Ζωής τώρα ενός μιμιδίου οι επιστήμονες δέχονται ότι αποτελείται από τέσσερα βασικά στάδια που προσδιορίζουν συγχρόνως και την αποτελεσματικότητά του:\n1.Την Αφομοίωση του μιμιδίου από ένα όν, το οποίο με αυτόν τον τρόπο γίνεται ξενιστής αυτού του μιμιδίου.\n2. Τη Διατήρηση του μιμιδίου στη μνήμη αυτού του όντος.\n3. Την Έκφραση ή εκτέλεση αυτού του μιμιδίου από το συγκεκριμένο όν με τη γλώσσα, τη συμπεριφορά ή οποιαδήποτε άλλη μορφή επικοινωνίας που μπορεί να γίνει αντιληπτή από τους άλλους.\n4. Τη Μετάδοση του δημιουργημένου με αυτόν τον τρόπο μηνύματος σε ένα ή περισσότερα άλλα όντα.\nΑυτό το τελευταίο στάδιο ακολουθείται στη συνέχεια πάλι από το πρώτο, ολοκληρώνοντας έτσι τον κύκλο της αντιγραφής. Σε καθένα από τα τέσσερα αυτά στάδια δρουν οι δυνάμεις της «φυσικής επιλογής, με αποτέλεσμα μερικά μιμίδια να προτιμούνται και άλλα να εξαλείφονται. Ως προς την επιλεκτικότητα τώρα και αποτελεσματικότητα των διαφόρων μιμιδίων μπορούμε να παρατηρήσουμε τα εξής. Για να είναι επιτυχές ένα μιμίδιο και να συνεχίσει να υπάρχει, πρέπει να ικανοποιεί τρεις βασικούς όρους:\n1. Να βρει έναν τουλάχιστον ξενιστή να το αποθηκεύσει στη μνήμη του.\n2. Η “εκτέλεσή” του να μην θέτει σε κίνδυνο τη ζωή του ξενιστή, τουλάχιστον μέχρι αυτό να αναπαραχθεί.\n3. Να μπορεί το μιμίδιο αυτό να αντισταθεί στην επίθεση άλλων αντιτιθέμενων μιμιδίων. (πόλεμος πατήρ πάντων)\nΕάν πάντως ένα μιμίδιο είναι ιδιαίτερα μολυσματικό (αυτοτοξικό), μπορεί να διαδοθεί και ας μην ικανοποιεί τα τρία παραπάνω κριτήρια. Τα παρασιτικά μιμίδια εξαρτώνται για τη διάδοσή τους μόνον από την εσωτερική τους δομή και αποσκοπούν στη μόλυνση ενός μέγιστου αριθμό φορέων, αδιαφορώντας τελείως για την ευημερία τους.\nΑυτή ακριβώς η μολυσματικότητα ή επιδημικότητα διαφοροποιεί σημαντικά τη μιμιδιακή από τη γονιδιακή επιλογή. Τα γονίδια δεν είναι μολυσματικά. Το ζήτημα αυτής της μολυσματικότητας των μιμιδίων γίνεται μάλιστα σημαντικότερο όσο καλύτερα είναι τα διαθέσιμα μέσα επικοινωνίας. Είναι εντυπωσιακό άλλωστε το πόσο γρήγορα εξαπλώνονται σήμερα οι μόδες και οι χοροί σε ολόκληρο τον κόσμο. (αεί γίγνεσθαι και μεταβάλλεσθαι και μη ουδέποτε το αυτό μένειν)\nΣυνήθως, σα μια προτροπή προς την αντιγραφή του, το μιμίδιο συμπεριλαμβάνει διάφορα ελκυστικά χαρακτηριστικά για να πείσει τον ξενιστή του να μολυνθεί από αυτό («ελευθερία», «τάξη», «ασφάλεια», «οικονομικά οφέλη» κ.α.) ή καταφεύγει ακόμα και στην κινδυνολογία και απειλή (χαρακτηριστικό γνώρισμα των πολιτικών και θρησκευτικών δογμάτων) για να πείσει τους αναποφάσιστους. Γενικότερα ένα σύνθετο μιμίδιο ή συμμιμίδιο, για να μπορεί να διαδοθεί ευκολότερα, πρέπει να περιλαμβάνει τέσσερα βασικά μέρη: το δόλωμα, το αγκίστρι, την απειλή και το εμβόλιο.\n* Το Δόλωμα είναι το μέρος του μιμιδίου που υπόσχεται ότι θα ωφελήσει τον ξενιστή του. Αυτό συνήθως δικαιολογεί, αλλά δεν παροτρύνει ρητά την αντιγραφή του μιμιδίου. Ονομάζεται επίσης συμμιμίδιο ανταμοιβής. Στις περισσότερες θρησκείες είναι η «Σωτηρία», ο Παράδεισος», η «Απελευθέρωση» η «Αιώνια Ευδαιμονία». Άλλα συνηθισμένα συμμιμίδια δολώματα είναι η «Ασφάλεια» η «Ευημερία» και η «Ελευθερία».\nΠόσοι και πόσοι φτωχοί Άραβες στη Μέση Ανατολή δε ζώστηκαν με βόμβες και αυτοθυσιάστηκαν για το καλό του λαού τους και για να πάνε οι ίδιοι στον «Παράδεισο», όπως τους έταξαν οι καθοδηγητές τους και για να ζήσουν και οι υπόλοιποι κοντινοί συγγενείς τους πιο ανθρώπινα από την υλική αποζημίωση προς την οικογένεια του θυσιασθέντος «μάρτυρα»! Πόσα και πόσα μέλη επίσης μιας θρησκευτικής σέκτας δεν αυτοκτόνησαν ομαδικά, παρασυρόμενα από τους ηγέτες τους, για να πάνε και αυτοί μια ώρα αρχύτερα στον «Παράδεισο» τους. Μερικά πάντως δολώματα είναι αρκετά πιο απλά, όπως π.χ. στην αφήγηση ενός αστείου ή ανέκδοτου που ακούσαμε. Το επαναλαμβάνουμε συνήθως στους άλλους, για να τους κάνουμε να γελάσουν και να αποδειχθούμε έτσι έμμεσα πνευματώδεις και δημοφιλείς προς αυτούς.\n* Το Αγκίστρι ή Γάντζος είναι το τμήμα του μιμιδίου που παροτρύνει την αντιγραφή του. Το αγκίστρι είναι συνήθως πιο αποτελεσματικό όταν δεν εκφράζεται ρητά, αλλά αποτελεί μια λογική συνέπεια του περιεχομένου του μιμιδίου.\n* Η Απειλή είναι το μέρος του συμμιμιδίου που ενθαρρύνει την προσκόλληση και αποθαρρύνει την ελαττωματική αντιγραφή. Στα περισσότερα θρησκευτικά μιμίδια είναι η «Καταδίκη στην Κόλαση» ή η «Αιώνια Τιμωρία».\n* Το Εμβόλιο είναι το μέρος του σύνθετου μιμιδίου που το προστατεύει από τα ανταγωνιστικά του μιμίδια.\n1. Το εμβόλιο του Συντηρητισμού είναι το εξής: Αντισταθείτε αυτόματα σε όλα τα νέα μιμίδια!.\n2. Το εμβόλιο της Ορθοδοξίας είναι το εξής: Απορρίψτε αυτόματα όλα τα νέα μιμίδια!\n3. Το εμβόλιο της Επιστήμης είναι το εξής: Ελέγξτε τα νέα μιμίδια ως προς τη θεωρητική τους συνέπεια και, όπου είναι δυνατόν, για την εμπειρική επαναληψιμότητά τους. Να γίνεται συνεχής επανεκτίμηση των παλιών μιμιδίων. Να αποδέχεστε τα σύνθετα μιμίδια μόνον υπό όρους, εν αναμονή της μελλοντικής τους επαναξιολόγησης.\n4. Το εμβόλιο του Ριζοσπαστισμού είναι το εξής: Αποδεχθείτε ένα νέο σύνθετο μιμίδιο, απορρίψτε όλα τα άλλα!\n5. Το εμβόλιο του «Μηδενισμού» είναι το εξής: Απορρίψτε όλα τα σύνθετα μιμίδια, νέα και παλιά!\n6. Το εμβόλιο της «Νέας Εποχής» είναι το εξής: Δεχτείτε όλα τα ελκυστικά μιμίδια, παλιά και νέα, ανεξάρτητα από την εμπειρική (ή ακόμα την εσωτερική) τους συνέπεια. Απορρίψτε όλα τα άλλα!\nΓενικότερα τα μιμίδια συσχετίζονται με την εμπειρία του ατόμου στο οποίο απευθύνονται, να του προκαλούν «ευχαρίστηση», να του τάζουν διάφορα πράγματα, συνήθως φύκια για μεταξωτές κορδέλες ή οικονομικές, σεξουαλικές και «πνευματικές» απολαβές ή να του προκαλούν φόβο και τρόμο, αν παρακούσει κάποια βασική εντολή τους.\nΠροσπαθούν επίσης να επηρεάσουν ιδιαίτερα τα άτομα (ή να δείξουν έστω ότι τα έχουν επηρεάσει) που σέβεται και θαυμάζει για διάφορους (αδαείς και ανόητους συνήθως) λόγους ο περισσότερος κόσμος (τραγουδιστές, ηθοποιούς, πολιτικούς, πρόσωπα της επικαιρότητας ή οικονομικά επιφανή και ‘καταξιωμένα’ κοινωνικά άτομα), έτσι ώστε να μπορούν τα μιμίδια, μέσω της ομαδικής μίμησης των «σπουδαίων» αυτών προσώπων, να διαδοθούν γρηγορότερα, σε όσο το δυνατόν περισσότερους ξενιστές.\nΌσον αφορά τώρα το θάνατο ενός μιμιδίου, αν και αυτό μπορεί να θεωρηθεί γενικά αθάνατο, υπάρχουν τέσσερες τουλάχιστον αιτίες που μπορούν να προκαλέσουν την εξάλειψή του: ο θάνατος του ξενιστή, οι αλλαγές στο περιβάλλον, η εγγενής αδυναμία του ίδιου του μιμιδίου ή η αποβολή του από άλλα μιμίδια.\nΑΝΤΑΓΩΝΙΣΜΟΣ ΜΙΜΙΔΙΩΝ ΚΑΙ ΓΟΝΙΔΙΩΝ\nΠαρόλο που και η γονιδιακή και η πολιτιστική εξέλιξη υφίστανται τις τυφλές διαδικασίες της φυσικής επιλογής, η μιμιδιακή είναι αρκετά πιο ευλύγιστη από τη βιολογική. Τα γονίδια μεταβιβάζονται αρκετά βραδύτερα από τα μιμίδια και αντιγράφονται σε ένα μικρό πάντα αριθμό απογόνων, ενώ τα μιμίδια μπορούν να αντιγραφούν σε ένα απεριόριστο αριθμό ατόμων.\nΣύμφωνα με τον ιδρυτή της κοινωνιοβιολογίας Ε. Ο. Wilson, «τα γονίδια κρατούν τον πολιτισμό δεμένο με ένα λουρί». Με άλλα λόγια, αν και μερικές φορές μπορεί ο πολιτισμός να αναπτυχθεί προς μια κατεύθυνση που είναι αντιπαραγωγική για τη διάδοση των γονιδίων, αυτός θα επανέλθει μακροπρόθεσμα στην καθοριζόμενη από τα γονίδια φυσική επιλογή, όπως ένα απομακρυσμένο σκυλί που συγκρατείται με ένα λουρί από τον ιδιοκτήτη του. Υπό αυτή την έννοια τα μιμίδια είναι σκλάβοι των γονιδίων και μπορούν να ευημερούν μόνον μέσω αυτών.\nΔε φαίνεται όμως αυτό να ισχύει. Η μιμιδιακή εξέλιξη είναι πολλές τάξεις μεγέθους γρηγορότερη και αποτελεσματικότερη από τη γενετική εξέλιξη. Τα τελευταία δέκα χιλιάδες χρόνια, παρόλο που η βιολογική μας δομή έχει παραμείνει ουσιαστικά σταθερή, ο πολιτισμός μας έχει αλλάξει δραματικά. Η μεγαλύτερη εξελιξιμότητα των μιμιδίων τα φέρνει πολλές φορές σε ανταγωνισμό με τα γονίδια, και παρά την άποψη του Wilson και άλλων πολλών εξελικτιστών επιστημόνων που τα αμελούν ανάγοντας τα πάντα στη βιολογική εξέλιξη, οι μιμιδιστές υποστηρίζουν ότι την τελική μάχη θα την κερδίσουν μακροπρόθεσμα τα πολιτισμικά μας μιμίδια, λόγω ακριβώς των πολύ ισχυρότερων χαρακτηριστικών τους. Το γεγονός ότι τα πολιτιστικά μας μιμίδια φαίνονται να είναι εξελικτικά πιο προικισμένα από τα βιολογικά μας γονίδια έχει οδηγήσει μερικούς να ορίσουν τον άνθρωπο σαν ένα πολιτιστικό και όχι σαν ένα βιολογικό ζώο.\nΜΙΜΗΣΗ ΚΑΙ ΜΙΔΙΟΜΗΧΑΝΕΣ\nΤα μιμίδια έχουν σαν ένα σημαντικό χαρακτηριστικό τους τη διάδοσή τους μέσω της μίμησης. Γενικά θεωρείται ότι η μίμηση αναπτύχθηκε αρχικά στους μακρινούς προγόνους μας μέσα από τις διαδικασίες της φυσικής επιλογής, επειδή αποδείχθηκε μια πολύτιμη ικανότητα για τη μάθηση, η οποία αύξανε την αναπαραγωγικότητα ενός όντος ή επειδή η σεξουαλική επιλογή των καλύτερων μιμητών οδήγησε σε μια περαιτέρω γενετική ενίσχυση της ικανότητας των εγκεφάλων να μιμούνται καλά. Σύμφωνα με την Susan Blackmore, εμείς οι άνθρωποι, αντίθετα από οποιαδήποτε άλλα ζώα, μιμούμαστε εύκολα και σχεδόν τα πάντα.\nΕάν δεχθούμε ότι τα μιμίδια μεταβιβάζονται με τη μίμηση, τότε πρέπει να καταλήξουμε στο συμπέρασμα ότι μόνο οι άνθρωποι είναι ικανοί για μια εκτενή μιμητική μετάδοση. Είναι η μίμηση που μας καθιστά διαφορετικούς από άλλα ζώα, γι’ αυτό μόνον εμείς έχουμε τόσο μεγάλους εγκεφάλους, γλώσσα και σύνθετο πολιτισμό. Η άποψή της είναι ότι μόλις οι πρόγονοί μας άρχισαν να βγάζουν διάφορους ήχους, μερικοί από αυτούς αντιγράφηκαν από άλλους. Τα επιτυχή αυτά μιμίδια επηρέασαν μετά την επιλεκτικότητα των γονιδίων, αναγκάζοντάς τα να κατασκευάσουν εγκεφάλους που να μπορούν να αντιγράψουν τα επιτυχή αυτά μιμίδια.\nΠροτείνω ότι με αυτήν την διαδικασία οι επιτυχείς ήχοι -οι βάσεις της προφορικής γλώσσας- οδήγησαν βαθμιαία τα γονίδια στη δημιουργία ενός εγκεφάλου που ήταν όχι μόνο μεγάλος, αλλά ιδιαίτερα έμπειρος στην αντιγραφή αυτών των ιδιαίτερων εκφράσεων. Το αποτέλεσμα ήταν η σημαντική ανθρώπινη γλωσσική ικανότητα. Αυτή σχεδιάστηκε από τον μιμιδιακό ανταγωνισμό και τη συνεξέλιξη μιμιδίων και γονιδίων.\nΤι είναι αυτό που μας καθιστά ανθρώπους;\nΣτην αρχή ήταν η μίμηση και η εμφάνιση των μιμιδίων Τώρα είναι ο τρόπος που εργαζόμαστε σα μιμιδιομηχανές, ζώντας στον πολιτισμό που τα μιμίδια μας έχουν κάνει να δημιουργήσουμε. Γιατί δεν μπορούμε να σταματήσουμε να σκεπτόμαστε; Η εκπληκτική απάντηση της Μιμιδιακής είναι επειδή τα μιμίδια μας αναγκάζουν να συνεχίσουμε να σκεπτόμαστε και να μιλάμε για να διαδώσουμε περισσότερα μιμίδια!\nΤο βασικό θέμα του βιβλίου «Η Μιμιδιομηχανή» είναι ότι όλοι μας είμαστε μηχανές μιμιδίων που εξελίχθηκαν σαν διαδότες ιδεών. Δεν έχουμε καμιά εγγενή αξία, είμαστε μόνο τόσο καλοί όσο και οι ιδέες που διαδίδουμε. Εφευρεθήκαμε για να βοηθήσουμε το ταξίδι των ιδεών, όπως ακριβώς οι μηχανές φαξ, τα βιβλία και το Διαδίκτυο. Είμαστε ανθρώπινα τηλέφωνα, γεννημένα για να αναπαράγουν σκέψεις!\nΌπως επισημαίνει: Δεν είμαστε ούτε σκλάβοι των γονιδίων μας, ούτε λογικοί αυτεξούσιοι πολίτες που δημιουργούμε την τέχνη, τον πολιτισμό, την επιστήμη και την τεχνολογία για την ευτυχία μας. Αντίθετα, είμαστε ένα τμήμα μιας απέραντης εξελικτικής διαδικασίας στην οποία τα μιμίδια είναι οι εξελισσόμενοι αντιγραφείς κι εμείς οι Μηχανές των μιμιδίων. Εμείς οι άνθρωποι είμαστε μιμιδιομηχανές. Το ίδιο είναι οι εκτυπωτές, τα τηλέφωνα, οι υπολογιστές και οι σέρβερς του διαδικτύου.\nΣύμφωνα με τη θεωρία της Μιμιδικής, όλες αυτές οι μηχανές σχεδιάστηκαν από την μιμιδιακή εξέλιξη. Τα μιμίδια είναι συνήθειες, δεξιότητες, ιδέες, τεχνολογίες και ιστορίες, που αντιγράφονται από άτομο σε άτομο ή από ένα άτομο σε τεχνολογικά αντικείμενα. Με άλλα λόγια, όλος ο πολιτισμός μας είναι μιμίδια. Όπως τα γονίδια, τα μιμίδια είναι εγωιστικοί αντιγραφείς. Είναι πληροφορίες που αντιγράφονται μέσω της μετάλλαξης και της επιλογής. Αυτό σημαίνει ότι εξελίσσονται προς όφελός τους, ανεξάρτητα από την επίδρασή τους στους ανθρώπους που τα αντιγράφουν, τα είδη ή τον πλανήτη.\nΣήμερα η σύγχρονη τεχνολογία πληροφοριών σχεδιάζεται από την μιμιδιακή εξέλιξη. Το Διαδίκτυο και ο Παγκόσμιος Ιστοχώρος είναι οι αναπόφευκτες συνέπειες της συνεξέλιξης μεταξύ των αντιγραφέων και του μηχανισμού αντιγραφής τους. Τι θα συμβεί τώρα; Η διαδικασία δεν είναι υπό τον έλεγχό μας και δεν μπορούμε να κάνουμε ακριβείς προβλέψεις. Ίσως όμως μπορούμε με την κατανόηση των εμπλεκόμενων διαδικασιών να αντιμετωπίσουμε καλύτερα το γεγονός ότι είμαστε μηχανές αντιγραφής σε ένα ταχέως μεταβαλλόμενο κόσμο. Την άποψη της Susan Blackmore για την αποκλειστικότητα της μίμησης μόνον στους ανθρώπους, μέσω του αυστηρά τιθέμενου από αυτήν ορισμού της μίμησης, δεν τη συμμερίζονται όλοι οι ερευνητές.\nΑρκετοί από αυτούς θεωρούν ότι κάτι αντίστοιχο συμβαίνει και στα ζώα, τα οποία επίσης μιμούνται και μαθαίνουν από τους γονείς τους τα βασικά στοιχεία για τη επιβίωσή τους. Μπορεί τα πολιτιστικά τους μιμίδια να διαφέρουν από αυτά των ανθρώπων, όμως και αυτά μιμούνται και ανταλλάσσουν μεταξύ τους μιμίδια κραυγών και συμπεριφοράς. Κατά την άποψή τους λοιπόν η Μιμιδική θα πρέπει να επεκτείνει την ανάλυσή της και στο ζωικό βασίλειο και όχι μόνον στους ανθρώπους.\nΚατά αναλογία τώρα με τη γενετική μηχανική, υπάρχει και η μιμιδική μηχανική (Memetics) ή μιμιδιομηχανική, που ασχολείται με τη συνθετική ανάπτυξη μιμιδίων με σκοπό την αλλαγή της συμπεριφοράς των άλλων ανθρώπων. Αυτή χρησιμοποιεί συνήθως διάφορες κοινωνιολογικές και ψυχολογικές μελέτες για την αναάπτυξη των κοινωνιών, των τρόπων σκέψης των ανθρώπων, την εξέλιξη και υποβλητικότητα του μυαλού τους και άλλα πολλά.\nΤη μιμιδική αυτή μηχανική χρησιμοποιεί σ’ ένα μεγάλο μέρος το σύστημα για να υποδουλώνει και ελέγχει τις μεγάλες μάζες. Τις ίδιες ιδέες της μιμιδικής μηχανικής και της προπαγάνδας χρησιμοποιεί συνειδητά και η εμπορική διαφήμιση για να διεισδύσει επίσης στις μεγάλες μάζες. Από την άλλη μεριά, μόλις ανοίξει κάποιος το στόμα του και πει κάτι ή κάνει κάτι που δεν έχει ακόμα αντιγραφεί από κάποιον άλλον, αλλά που μπορεί να αντιγραφεί από άλλους, τότε αυτός έχει απελευθερώσει ένα νέο μιμίδιο! Με αυτή την έννοια θα μπορούσαμε να πούμε ότι όλοι μας τελικά είμαστε σε έναν ορισμένο βαθμό (άλλοι περισσότερο κι άλλοι λιγότερο, ασυνείδητα) μιμιδιομηχανικοί.\nΜΙΜΙΔΙΚΗ ΚΑΙ ΔΙΑΔΙΚΤΥΟ\nΤο Διαδίκτυο είναι το καλύτερο σύγχρονο μέσον για τη γρήγορη, αποτελεσματική και πιστή διάδοση των μιμιδίων, «ο παράδεισος των μιμιδίων» όπως έχει περιγραφεί, ή ακόμα «ο έσχατος ξενιστής μιμιδίων». Μπορεί να μεταβιβάσει οποιοδήποτε είδος πληροφοριών, σε οποιοδήποτε σχεδόν μέρος του κόσμου, σε αμελητέο χρόνο. Όπως επισημαίνει η Blackmore: Το Διαδίκτυο είναι ένας αληθινός παράδεισος για τα μιμίδια. Οι υπολογιστές αποθηκεύουν τις πληροφορίες ακριβέστερα από τους ανθρώπινους εγκεφάλους και μπορούν να αντιγράψουν αυτές τις πληροφορίες γρήγορα σε ένα απέραντο πλήθος άλλων υπολογιστών.\nΑυτό σημαίνει ότι συμβαίνει μια νέα διαδικασία μιμιδιακής παρόρμησης στην οποία η αύξηση των διαθέσιμων μιμιδίων προκαλεί αύξηση στις μηχανές αντιγραφής τους κ.ο.κ.. Το αποτέλεσμα δεν είναι μόνον το Διαδίκτυο, αλλά και τα κινητά τηλέφωνα, τα CD players, MP3 playerς, DVDs, τηλεοπτικά τηλέφωνα και πολλά άλλα.\nΕίναι η εποχή μας, η εποχή των βιολογικών μιμιδιομηχανών. Ελάχιστοι άνθρωποι (αλλά ευτυχώς όχι όλοι) σήμερα στις αναπτυγμένες κοινωνίες μπορούν να αντισταθούν στην επιθυμία ενός κινητού τηλφώνου. Σύντομα θα αισθανθούν την ανάγκη να πάρουν τον πιο πρόσφατο δέκτη, ενισχυτή σκέψης και όλα τα είδη ενισχύσεων που θα μετατρέψουν τους βιολογικούς τους εγκεφάλους σε υπερυπολογιστές. Θα μπορούν τότε να αποθηκεύσουν και να διαβιβάσουν ακόμη περισσότερα μιμίδια και τα μιμίδια θα συνεχίσουν την επέκταση αυτής της ικανότητας. Ήδη οι άνθρωποι είμαστε παραφορτωμένοι.\nΤο Διαδίκτυο είναι επίσης ο παράδεισος των ψηφιακών ιών και των κατασκοπευτικών προγραμμάτων (spyware). Σήμερα δεν μπορείς να κυκλοφορήσεις σε αυτό χωρίς ένα τείχος προστασίας (firewall) και ένα καλό αντικατασκοπευτικό πρόγραμμα. Αυτά όμως δεν εμποδίζουν τους εκατομμύρια διανοητικούς ιούς του Διαδικτύου να μολύνουν το μυαλό μας. Ο εγκέφαλός μας, όπως ήδη τονίσαμε, δεν διαθέτει κανένα τείχος προστασίας και είναι ιδιαίτερα δεκτικός και παθητικός στις μιμιδιακές αυτές μολύνσεις και υποβολές. Μπορείς εύκολα και ΔΩΡΕΑΝ να προστατεύσεις τον υπολογιστή σου από ιούς και κακόβουλα λογισμικά, με τους ιούς του νου σου όμως χρειάζεται να κάνεις πολύ πολύ περισσότερα.\nΟΙ ΙΟΙ ΤΟΥ ΝΟΥ\n“Το κεφάλαιο είναι νεκρή εργασία. Ζει απομυζώντας σαν βρικόλακας τη ζωντανή εργασία και ζει τόσο περισσότερο όσο περισσότερη εργασία αυτό απορροφά” είπε ο Μάρξ για το Κεφάλαιο, μια ρήση που ταιριάζει πολύ στην περιγραφή των ιών. Όλοι γενικά οι άνθρωποι προσπαθούν να μολύνουν τους άλλους με τα μιμίδια που βρίσκουν πιο ελκυστικά, ανεξάρτητα από τη αντικειμενική αξία τους ή από το αν μερικά από αυτά μπορεί να αποδειχτούν επιβλαβή για τους ξενιστές τους.\nΌλες οι διάφορες ιδέες και ιδεολογίες μολύνουν όπως ένας ιός ή ένα βακτηρίδιο παρασιτικά το μυαλό μας, μεταβάλλοντας τη συμπεριφορά μας, κάνοντάς μας να θέλουμε να μιλήσουμε γι’ αυτές στους φίλους μας, εκθέτοντας έτσι και αυτούς στη μόλυνσή τους.\nΠράγματι, ορισμένες ομάδες μιμιδίων μπορούν να ενεργήσουν σα “μιμιδιακοί ιοί”. Δρουν σαν ανεξάρτητες οντότητες που συνεχίζουν να μεταβιβάζονται ακόμη και σε βάρος των ξενιστών τους. Οι Σούφι έχουν μια αντίστοιχη διδασκαλία για τα Muwakkals, ατομικά όντα ή στοιχειακά που αποτελούν την ανθρώπινη σκέψη! Ανεξάρτητα από το αν αυτό συμβαίνει ή όχι πραγματικά, είναι γεγονός ότι τα μιμίδια συμπεριφέρονται ανάλογα με τους ζωντανούς οργανισμούς, δίνοντας έτσι τη δυνατότητα στους επιστήμονες να χρησιμοποιήσουν τις τεχνικές της επιδημιολογίας, της θεωρίας της εξέλιξης, της ανοσολογίας, της γλωσσολογίας και της σημειωτικής, για να μελετήσουν τον τρόπο αναπαραγωγής και εξάπλωσής τους.\nΟ Μαρξ ονόμασε τη θρησκεία «όπιο του λαού», αλλά ο δεδηλωμένος αθεϊστής Dawkins προχώρησε ακόμα περισσότερο και την ονόμασε στο βιβλίο του «Η Αυταπάτη της Θρησκείας (The God Delusion, 2006), μαζί με όλα τα θρησκευτικά μιμίδια, μολυσματικούς «Ιούς του Νου».\nΤο μιμίδι είναι ένα ιδιαίτερο μερμήγκι που αναρριχάται με κόπο σε κάποιο μίσχο χλόης, όχι για κάποιο ιδιαίτερο λόγο ή όφελος, αλλά για να το φάει ένα ενδεχόμενο περαστικό πρόβατο, στο στομάχι του οποίου θα μπορέσει να αναπαραχθεί ο τρηματώδης σκώληκας (ταινία) που έχει μολύνει παρασιτικά τον εγκέφαλο αυτού του μερμηγκιού προτρέποντάς το προς τη συγκεκριμένη δράση!\nΜιλάμε για τον πυρήνα των κυττάρων, τον «παράδεισο» αυτόν του «νόμιμου» και του παρασιτικού DNA. Το τελευταίο μπορεί να ενωθεί αδιάρρηκτα με το πρώτο, ακόμα και μέσα στα χρωμοσώματα, χωρίς να μπορεί να διακριθεί από αυτό. Προχωράει μετά στους υπολογιστές και στο κατάλληλο περιβάλλον που και αυτοί προσφέρουν για την αντιγραφή «νόμιμων» προγραμμάτων και παρασιτικών ψηφιακών ιών που μπολιάζονται πάνω τους επιζητώντας μέσω αυτών την αντιγραφή τους.\nΌλη αυτή η παρασιτική δράση, εξηγεί, μπορεί και συμβαίνει διότι απλούστατα ο πυρήνας των κυττάρων και οι υπολογιστές παρέχουν ένα ιδανικό περιβάλλον για την ανάπτυξη αυτών των ιών, με ένα καλά εδραιωμένο μηχανισμό για την αντιγραφή και διάδοσή τους. Μετά από το κύτταρο και τους υπολογιστές προχωρά στον ανθρώπινο εγκέφαλο, που και αυτός προσφέρει ένα θαυμάσιο περιβάλλον για την ανάπτυξη ανάλογων παρασίτων ή εγκεφαλικών ιών -«ιών του νου», όπως τους ονομάζει- ιδιαίτερα τοξικών ιδεών και μιμιδίων, στις οποίες κατατάσσει προεξεχόντως τις θρησκείες, θεωρώντας τες γενικά σαν ένα επιδημικό φαινόμενο.\nΟι πιο ευφυείς ιοί δεν είναι αυτοί που προκαλούν μια γρήγορη τοπική καταστροφή και μπορούν στη συνέχεια να αντιμετωπιστούν, αλλά αυτοί που λανθάνουν της προσοχής και εργάζονται σιωπηλά στο παρασκήνιο, μέχρι να αποκτήσουν επιδημικούς ρυθμούς ανάπτυξης. Σκέψου το βράσιμο του βάτραχου. Λίγο λίγο, σιγά σιγά και αόρατα για το απαίδευτο μάτι.\nΤο ίδιο ακριβώς συμβαίνει και με τους ιούς του νου. Μπορεί να είμαστε θύμα ενός τέτοιου ιού και να μην το ξέρουμε και μάλιστα να το αρνηθούμε σθεναρά και όμως ένας τέτοιος ιός μπορεί να μας παρακινεί να πιστεύουμε σε κάτι «αληθινό», «σωστό» ή «ενάρετο», χωρίς καμιά αξιόπιστη μαρτυρία ή λογική και συνεπαρμένοι μάλιστα από την «πίστη» μας να του προσδίδουμε μεγαλύτερη αξία, όσο λιγότερα στοιχεία γι’ αυτό διαθέτουμε!\nΣυνήθως, παράλληλα με αυτή την πίστη μας, «τρέχει» και το μιμίδιο του «Μυστηρίου» αυτού που πιστεύουμε. Η βασική εδώ ιδέα είναι ότι το «μυστήριο» αποτελεί μια αρετή από μόνο του και δεν πρέπει επομένως να ξεδιαλυθεί ποτέ, για να συνεχίσει να μας προκαλεί δέος και να διατηρεί ακλόνητη την πίστη μας στα διάφορα αυθαίρετα δόγματα και ανοησίες που πιστεύουμε. Το αποκορύφωμα μιας τέτοιας ακραίας μόλυνσης είναι ο παρανοϊκός αφορισμός του Τερτυλλιανού «Certum est quia impossibile est» –Είναι σίγουρο επειδή είναι αδύνατον!\nΚαι δεν είναι μόνον αυτό. Η μόλυνση της «πίστης» δε σταματάει εδώ, σ’ εμάς τους ίδιους, στις ψευδαισθήσεις και στις αυταπάτες, αλλά προχωρά πολλές φορές σε μια εξωτερική δράση εναντίον άλλων, αντιπάλων μιμιδίων ή πίστεων άλλων ανθρώπων, σκοτώνοντάς τους ή υποστηρίζοντας έστω το θάνατό τους. Σε πιο ήπιες περιπτώσεις, κυριαρχεί απλά ένα αίσθημα «κακίας» και αντίδρασης προς τους «αλλόπιστους», «αποστάτες» ή «αιρετικούς». Από την άλλη μεριά, μερικές φορές το ίδιο το μιμίδιο της πίστης μας είναι αυτοτοξικό, επιζητώντας τη δική μας καταστροφή για διάφορους «ενάρετους» λόγους ή λόγους «σωτηρίας» μας κι «απελευθέρωσής» μας.\nΜολυσμένοι από το συμμιμίδιο της πίστης και της θρησκείας\nΟυδέποτε καθόμαστε να σκεφτούμε και να αναρωτηθούμε γιατί και με ποια στοιχεία υποστηρίζουμε έτσι άκριτα και τυφλά αυτό το σύνολο πεποιθήσεων από κάποιο άλλο. Νομίζουμε συνήθως ότι επιλέξαμε ελεύθερα ή ότι η θρησκεία μας είναι η καλύτερη, διότι είναι «η μόνη αληθινή». Αρνούμαστε να διακρίνουμε το απλούστατο γεγονός ότι η επιλογή μας αυτή δεν είναι προϊόν μιας σοβαρής διερεύνησης και εξέτασης πολλών άλλων συστημάτων, αλλά εντελώς τυφλή και τυχαία, επηρεαζόμενη άμεσα από τους τοπικούς παράγοντες της γέννησής μας.\nΗ «πίστη» μας είναι κατά συντριπτική πλειοψηφία η πίστη των γονέων μας και των παππούδων μας! Μολυνθήκαμε απλώς από μικροί, από το οικογενειακό και πολιτιστικό περιβάλλον μας, όταν δε διαθέταμε κανένα μέσον άμυνας για να αντιπαρατάξουμε εναντίον αυτών των τοξικών μιμιδίων. Μέσα από τις χιλιάδες μικρές αιρέσεις χαρισματικών ηγετών που εμφανίστηκαν στη διάρκεια της ιστορίας, μερικές αποδείχθηκαν ιδιαίτερα αποτελεσματικές, διότι περελάμβαναν απλά την εντολή της αντιγραφής του με αντίστοιχες απειλές και υποσχέσεις για τους παραβάτες και τους πιστούς. Απειλές θανάτου ή αιώνιας τιμωρίας για τους ανυπάκουους και υποσχέσεις σωτηρίας και μακαριότητας για τους υπάκουους πιστούς.\nΜέσα από τους ίδιους εξελικτικούς αλγόριθμους διαιωνίστηκε και η χριστιανική Βίβλος, το κατεξοχήν αυτό «Εγωιστικό Βιβλίο» με τις χιλιάδες μεταφράσεις. Το μεγάλο τέχνασμα ή δόλωμα για την επιτυχή της διάδοση ήταν η συνταύτιση της επιβίωσής της με την επιβίωση των πιστών της ή των αντιγραφέων της! Ο ιός απέβαλε το παρασιτικό του ένδυμα και συνεξελίχθηκε μετεμφιεσμένος σε μια συμβιωτική σχέση αμοιβαίας «ωφέλειας» με τον ξενιστή του!\nΕκτός από αυτό όμως το σοβαρό εξελικτικό πλεονέκτημα της Βίβλου έναντι άλλων βιβλίων που έχουν με τα χρόνια εξαφανιστεί ή παραμένουν σε ελάχιστα μόνον αντίγραφα, ένα άλλο σοβαρό επίσης πλεονέκτημά της είναι η εσωτερική της δομή. Ανάμεσα στις πολυπληθείς αντιφατικές ιστορίες της μπορούν να δικαιολογηθούν οι πιο ακραίες και αντιμαχόμενες απόψεις. Όπως παρατηρεί σε μια κριτική του ο γνωστός αστρονόμος Carl Sagan στο βιβλίο του «Ο Στοιχειωμένος από Δαίμονες Κόσμος»\n“Η Βίβλος είναι γεμάτη από τόσες πολλές ιστορίες αντιφατικής ηθικής, που κάθε γενεά μπορεί να βρει τη βιβλική δικαιολόγηση για οποιαδήποτε σχεδόν δράση της: από την αιμομιξία, τη δολοφονία τη δουλεία και το μαζικό έγκλημα μέχρι την πιο εκλεπτυσμένη μορφή αγάπης, θάρρους και αυτοθυσίας” Αυτό ακριβώς συνέβαλε επίσης στην επιβίωσή της. Όλες οι πράξεις δικαιολογούνται σε αυτήν!\nΟ Dawkins είναι οξυδερκής αλλά και αμείλικτος στην ανάλυσή του για το μιμίδιο της θρησκείας ή τον «Ιό του Θεού». Όπως επισημαίνει, η εμφάνιση μπορεί να κρύψει μια αλήθεια, που είναι αρκετά διαφορετική από αυτό που τελικά αποκαλύπτεται, επειδή το ανθρώπινο μυαλό “ένα προϊόν της φυσικής επιλογής” και περιορίζεται έτσι από την εξελικτική ιστορία του.\nΟι αισθήσεις μας δεν εξελίχθηκαν για να μας δώσουν μια αληθινή εικόνα του κόσμου, αλλά μόνον μια χρήσιμη εικόνα του. Δημιουργούν απλά μια εικονική πραγματικότητα με την οποία αλληλεπιδρούμε. Κι επειδή ακριβώς η πραγματικότητα που παράγουν είναι εικονική, το ανθρώπινο μυαλό είναι επιρρεπές στην παραίσθηση και στο να επιβάλλει διάφορα πρότυπα και δομές εκεί που δεν υπάρχουν. Ένα παράδειγμα μιας τέτοιας παραίσθησης είναι η υποτιθέμενη ύπαρξη ενός «σχεδίου» στη φύση, ενός σχεδίου που αποδεικνύει την ύπαρξη ενός «Δημιουργού».\nΤασσόμενη στο ίδιο πλευρό η Susan Blackmore επισημαίνει: Οι θρησκείες φτιάχνουν θεωρίες για τον κόσμο και μετά τις εμποδίζουν να ελεγχθούν. Παρέχουν συμπαθητικές, ελκυστικές και ανακουφιστικές ιδέες και τις επενδύουν με μια μάσκα “αλήθειας, ομορφιάς, καλοσύνης”. Θεωρίες μπορούν μετά να αναπτυχτούν, παρά την αναλήθειά τους, την ασχήμια τους ή τη σκληρότητά τους. Υπερασπίζω την ιδέα ότι η επιστήμη είναι κατά το πλείστον πιο ειλικρινής από τη θρησκεία, όσο δεν ξεπέφτει στο επίπεδο του –ισμού (επιστημονισμού) Η επιστημονική λογική είναι κατά τον Dawkins ένα από τα καλύτερα αντιβιοτικά που διαθέτουμε για την αντιμετώπιση των παθολογικών και ιογόνων μιμιδίων – θρησκευτικών, ιδεολογικών ή άλλου είδους.\nΟΙ ΔΙΑΦΗΜΙΣΤΙΚΟΙ ΙΟΙ\nΔυστυχώς οι διαφημιστικές εταιρίες και εταιρίες marketing χρησιμοποιούν όλη τη γνώση της Μιμιδικής επιστήμης για να προωθήσουν τα προϊόντα τους, για να μολύνουν με άλλα λόγια τον αδαή και ανοχύρωτο νου μας με την επιθυμία της αγοράς! Όπως έχει επισημανθεί, «όποτε χρειάζεται ένα μήνυμα με ελάχιστα έξοδα και τη μέγιστη δυνατή επίδραση, τίποτα δε συναγωνίζεται έναν ιό». Μπορεί προσωπικά να φοβόμαστε και να μισούμε τους ιούς, αλλά η μελέτη τους και η εφαρμογή τους προσφέρει σημαντικά ωφελήματα και πλεονεκτήματα στο μάρκετινγκ, το οποίο κατασκευάζει συνειδητά ιούς για να μολύνουν τους εγκεφάλους μας και να ελαφρύνουν τις τσέπες μας…\nΔυστυχώς δε διαθέτουμε χώρο για την περαιτέρω ανάλυση αυτού του θέματος, βάλε το μυαλό σου να δουλέψει όταν βλέπεις προϊόντα διαφημίσεων. Σκέψου τα εξής απλά. Το χρειάζομαι αυτό που πάω να πληρώσω; Μου είναι απαραίτητο;Γιατί αυτό που είδα στην τηλεόραση και όχι κάποιο άλλο ανώνυμο; Κοίτα χαμηλά στα ράφια των σουπερ μάρκετ και όχι εκεί που πέφτει το μάτι σου. Ψώνιζε από μικρά μαγαζιά και όχι από τα σουπερ-κάτι. Γίνε ΑΙΤΙΑ στην ΖΩΗ σου και όχι ΑΠΟΤΕΛΕΣΜΑ.\n“Οσάκις βρεθείς με το μέρος της πλειοψηφίας, είναι καιρός να σταματήσεις και να κάτσεις να στοχαστείς”. Mark Twain\n“Ποτέ μην ξεχνάς πως μόνον τα νεκρά ψάρια κολυμπούν μαζί με το ρεύμα”. Malcolm Muggeridge\nΑΝΤΙΒΙΩΤΙΚΑ ΚΑΙ ΤΕΙΧΟΣ ΠΡΟΣΤΑΣΙΑΣ\nΟι περισσότεροι άνθρωποι, η τρομακτικά μεγάλη πλειοψηφία, είναι σκλάβοι των μιμιδίων και η «Απελευθέρωση» μπορεί να οριστεί ως ένα σημείο σαν η απελευθέρωση από αυτή την αυτόματη μιμητική και ελκτική υποδούλωσή, στα πολιτιστικά μιμίδια. Ο νους του ανθρώπου επιζητά απεγνωσμένα τη μιμιδιοτροφή, ένα ψυχολογικό δεκανίκι που να «ερμηνεύει» τον κόσμο των άγνωστων και άναρχων ενεργειών γύρω του και να τον μεταπλάθει σε έναν κατανοητό κόσμο ψευδούς «τάξης» και «ασφάλειας».\nΌπως είδαμε, ο Dwakins προτείνει σαν αντιβιοτικό, εναντίον της ιοβόλας δράσης των τοξικών μιμιδίων, την επιστημονική λογική. Από τη μεριά της η Susan Blackmore κάνει επί δυο δεκαετίες διαλογιστική Ζεν, αν και ισχυρίζεται ότι δεν είναι Βουδίστρια ή οπαδός καμιάς θρησκείας ή ομάδας\n“Δεν είμαι Βουδίστρια, δεν έχω υπογράψει καμία άποψη, δεν έχω ενωθεί με καμιά ομάδα ούτε έχω πάρει κανένα τυπικό όρκο. Δεν είμαι Βουδίστρια διότι φοβούμαι ότι τα μιμίδια του Βουδισμού μπορούν να είναι το ίδιο κακοήθη με αυτά οποιασδήποτε άλλης θρησκείας και επειδή απεχθάνομαι τα δόγματα. Το αναφέρω αυτό διότι τίποτα από όσα έχω γράψει δεν θα πρέπει να ληφθεί ότι φέρει την επικύρωση του Βουδισμού. Εκτιμώ πάντως πραγματικά τη Βουδιστική ενόραση, τις διδασκαλίες που έχει αυτός μεταδώσει και τις πρακτικές στις οποίες έχω ασκηθεί. Ο Δογματισμός είναι το αντίθετο προς την Ελευθερία”\nΜέσα από την διαλογιστική πάντως εμπειρία της δηλώνει ότι η διαλογιστική (και όχι ο διαλογ-ισμός) αποτελεί κατά έναν παράξενο τρόπο μια διαδικασία περικοπής των μιμιδίων, απομάκρυνσης των εμπειρικών κλισέ που υποβαθμίζουν την αξία της ζωής. Είναι το σταμάτημα των σκέψεων και το άδειασμα του νου, το πρώτο βήμα που πετυχαίνει να κόβει την φόρα στα μιμίδια. Ακολουθεί το σταμάτημα του κόσμου και οι μη πράξεις, επίσης το να αντιληφθείς πως η δημιουργία είναι οι σκέψεις σου και η συμφωνία σου.\nΟ Dennet από τη μεριά του προτείνει την κατασκευή ενός μιμιδιο-ανοσολογικού συστήματος, τη δημιουργία δηλαδή νέων μιμιδίων ή αντιγόνων για την καταπολέμηση των τοξικών μιμιδίων. Το πρόβλημα είναι ότι η κατασκευή αυτών των μιμιδιακών αντισωμάτων χρονοβόρα και πρέπει να προσαρμόζεται και να είναι επαναλαμβάνεται, ανάλογα με τις μεταλλάξεις των ιογενών αυτών μιμιδίων.\nΤα οφέλη της διαλογιστικής της Blackmore μας επαναφέρουν το θέμα της υπέρβασης του εγώ ή της επαφής μας με αυτό που ήμασταν πριν το μυαλό μας αποικιστεί με μιμίδια, αντικαθιστώντας την αίσθηση της εγωιστικής ταυτότητας και διαχωρισμού με το αίσθημα της ατομικότητας. Μόνο το ΑΤΟΜΟ είναι ελεύθερο από μιμίδια. (τα άρθρα εδώ στο terrapapers.com μπορούν να σε κατευθύνουν, αναζήτησε τα)\nΈνα άλλο ισχυρό όπλο που διαθέτουμε, το ισχυρότερο ίσως όλων, είναι η όσο το δυνατόν διαρκής εγρήγορση και παρουσία μας στον κόσμο γύρω μας. Η «γυμνή» και απροϊδέαστη αυτή εγρήγορση αναγνωρίζει και αποκαλύπτει τα πράγματα όπως είναι, απέχοντας από κάθε προσκόλληση ή ταύτισή μας με αυτά. Η λογική τώρα, παρόλο που είναι επίσης ένα μιμίδιο, είναι ένα χρήσιμο μιμίδιο, αν είναι γνωστό το πεδίο δράσης της και οι περιορισμοί της και δεν την θεωρήσουμε σαν την ύστατη ή την μόνη πραγματικότητα.\nΗ λογική είναι το Πέπλο της Ίσιδας! Σκεπάζει, καλύπτει και αποκρύβει την πραγματικότητα, υποδυόμενη συνήθως το ρόλο της. Αρκεί να κινούμαστε στο πεδίο της λογικής και όχι στα περίχωρα της, όπως κάνει ή ανθρωπότητα σήμερα. Η βασική όμως χρήση της λογικής αποτελεί ένα ισχυρότατο και οξύτατο όπλο για την αντιμετώπιση εκατομμυρίων άλλων, αχρήστων και ανόητων μιμιδίων, πολύ υποδεέστερων αυτής. Είναι η λογική ένα συνειδητό «δόγμα» που μπορούμε να χρησιμοποιήσουμε εναντίον των άλλων δογμάτων.\nΗ ίδια η λογική δεν αποδεικνύει για τους ευφυείς στην πραγματικότητα τίποτα και είναι εντελώς ελλιπής και ανυπόληπτη! Οι μη ευφυείς είναι όμως λάτρες της και μπορούμε να το εκμεταλλευτούμε αυτό για να κτυπήσουμε και κατακεραυνώσουμε τα ανόητα μιμίδια που τους στοιχειώνουν και οι οποίοι δρώντες μέσω αυτών και κάτω από την επίδρασή τους κάνουν και τη δική μας ζωή δυσκολότερη.\nΣε σχέση τώρα με τους «εγκεφαλικούς ιούς» του Διαδικτύου ας επισημάνουμε συνοπτικά ότι όποιο μήνυμα μας προτρέπει να το στείλουμε σε άλλους, χρησιμοποιεί έναν επιτακτικό τρόπο, προσπαθεί να μας εκφοβίσει, μας προσφέρει δωρεάν σεξ, χρήματα ή καλοτυχία ή επικαλείται τα αισθήματα οίκτου και γενναιοδωρίας μας, είναι λίαν επίφοβο να μην είναι αυτό που ισχυρίζεται, αλλά ένας διανοητικός ιός που επιζητεί να μας μολύνει.\nΤελειώνοντας επισημαίνουμε ότι αν δε θέλετε να αντιμετωπίσετε με επίγνωση το μιμιδιακό φαινόμενο, αλλά απλά θρησκεύεστε και θέλετε να προφυλαχθείτε μόνον από τα αντίπαλα ή εχθρικά μιμίδια προς την πίστη σας, σας προτρέπουμε να διαβάσετε πολύ ιστορία για να αντλήσετε απ’ αυτήν μερικά περίτρανα παραδείγματα εκατοντάδων αποτρόπαιων, χυδαίων και σαδιστικών τρόπων «θρησκευτικής» εξόντωσης των αντιπάλων ξενιστών, μαζί με τα μιμίδιά τους! Ακόμα και να κάνετε λάθος τότε και να εξοντώσετε αθώους μαζί με τους «ένοχους» δεν υπάρχει πρόβλημα!\nΌπως έχει ειπωθεί ιστορικά: «Ο Θεός σας θα αναγνωρίσει τους δικούς του!!!»\nΠιο ήπια μέτρα θα ήταν βέβαια να βάλετε τους μολυσμένους ξενιστές σε μια καραντίνα, απαγορεύοντάς τους την είσοδο στη χώρα σας ή στην ιδιαίτερη μονολιθική κοινωνία σας ή κοινότητά σας, διατηρώντας έτσι αμόλυντη την «ιερή» σας παράδοση. Από την άλλη μεριά, καλή είναι και η λογοκρισία, ο αφορισμός και το κάψιμο των αντιπάλων βιβλίων και τόσες πολλές άλλες καλές και όμορφες, όπως και «ενάρετες» τεχνικές μιμιδιακής κάθαρσης που έχει επινοήσει ανά τους αιώνες το μολυσμένο, μιμιδιασμένο, ιοβόλο θρησκευτικό μυαλό!\nΑν έχετε την ελάχιστη επίγνωση και διαύγεια νου ώστε να αρχίστε να μελετάτε τον ίδιο τον εαυτό σας, τότε θα καταλάβετε ότι το τοξικότερο μιμίδιο το μεταφέρετε εσείς οι ίδιοι πάνω σας και είναι το μιμίδιο της θρησκείας σας ή της ιδεολογίας σας, το δόγμα σας ή ακόμα το αντιδόγμα σας του θε-ισμού ή του αθε-ισμού!\nΌλοι οι εγκέφαλοι φέρουν ιούς του νου.\nΗ αξία κάθε εγκεφάλου εξαρτάται μόνον από την ποιότητα των ιών που αυτός φέρει.\nΖηλεύω όμως τον εγκέφαλο που δεν φέρει ιούς!\nΗ ανθρώπινη γλώσσα, σαν ένα μιμητικά εξελιγμένο, ως επί το πλείστον ανθρώπινο, εργαλείο χρησιμεύει όχι μόνο για να μεταδίδει διάφορες έννοιες μεταξύ των ανθρώπων, αλλά και για να μετατρέπει διάφορες, απλά διατυπωμένες αφηρημένες ιδέες, σε άλλες ιδέες υψηλότερης αφαίρεσης. Μετά τη μόλυνσή μας με το μιμίδιο της γλώσσας, συνήθως στη διάρκεια της βρεφικής μας ηλικίας, μολυνόμαστε από μια ομάδα αφηρημένων μιμιδίων και ιδιαίτερα από μιμίδια αξιών.\nΑνάλογα τώρα με την εκπαίδευσή μας, την εμπειρία μας και το πολιτιστικό περιβάλλον μας (ιστορίες, μύθοι, τραγούδια, βιβλία κ.λπ.) δομούμε ένα ιστορικό μόλυνσης και αλληλεπίδρασης αυτών των μιμιδίων μέσα στο μυαλό μας. Τα μιμίδια αυτά μας προκαλούν αντίστοιχες συμπεριφορές, προφορικές ή πρακτικές. Επειδή όμως ο καθένας μας έχει τη δική του προσωπική ιστορία μιμιδιακής μόλυνσης και αλληλεπίδρασης, δημιουργούνται μοναδικά πρότυπα συμπεριφοράς, που αποτελούν ακριβώς την προσωπικότητά μας.\nΟ πολεμιστής τα εξαφανίζει με την τέχνη του, αν καταφέρει να τα εξαφανίσει εντελώς, ελευθερώνεται από την φυλακή της δημιουργίας.\nΑυτο-τοξικό: Επικίνδυνο για τον εαυτό του. Τα πολύ αυτο-τοξικά μιμίδια συνήθως αυτο-περιορίζονται, διότι προπαγανδίζουν την καταστροφή του ξενιστή τους. Για παράδειγμα οποιαδήποτε στρατιωτικό δόγμα και οποιοδήποτε μιμίδιο προσωπικής θυσίας για να γίνεις «μάρτυρας», «ήρωας» ή διάφορα άλλα κουραφέξαλα.\nΔόλωμα: Το μέρος ενός σύνθετου μιμιδίου που υπόσχεται ότι θα ωφελήσει τον ξενιστή του. Το δόλωμα συνήθως δικαιολογείται, αλλά δεν παροτρύνει ρητά, την αντιγραφή του μιμιδίου. Ονομάζεται επίσης συμμιμίδιο ανταμοιβής (στις περισσότερες θρησκείες είναι η λεγόμενη «Σωτηρία”. Το αγκίστρι σε αυτή την περίπτωση είναι η προτροπή για τη διάδοση του μηνύματος. Άλλα συνηθισμένα συμμιμίδια δολώματα είναι η «Αιώνια Ευδαιμονία», η «Ασφάλεια» η «Ευημερία», η «Ελευθερία» κ.λ.π. Ο «Χώρος Πίστης» Εφόσον κάθε μολυσμένο άτομο μπορεί να μεταβιβάσει ένα πεπερασμένο μόνον αριθμό μιμιδίων, υπάρχει ένα όριο στο «χώρο πίστης». Τα μιμίδια εξελίσσονται ανταγωνιζόμενα για μια θέση σε αυτόν το «χώρο πίστης» των ατόμων και των κοινωνιών.\nΛογοκρισία: Οποιαδήποτε προσπάθεια να εμποδιστεί η διάδοση ενός μιμιδίου με την εξάλειψη των φορέων του. Η λογοκρισία δεν μπορεί ποτέ να σκοτώσει πλήρως ένα δυσάρεστο μιμίδιο και στην πραγματικότητα μπορεί να προωθήσει το πιο ιογόνο μέρος του, σκοτώνοντας μόνον τις ηπιότερες μορφές του.\nΣυμμιμίδιο: Ένα μιμίδιο που έχει εξελιχθεί συμβιωτικά μαζί με άλλα μιμίδια για να σχηματίσουν μαζί ένα αμοιβαία επωφελές σύνθετο μιμίδιο\nΔόγμα (cult) Ένας κοινωνιό-τυπος ενός αυτο-τοξικού σύνθετου μιμιδίου, που αποτελείται από membots (δες παρακάτω) και memeoids. Τα χαρακτηριστικά των cults περιλαμβάνουν την αυτο-απομόνωση της μολυσμένης ομάδας ή τουλάχιστον των νέων μελών, την πλύση εγκεφάλου μέσω επανειλημμένης έκθεσης, την αποθάρρυνση των γενετικών λειτουργιών (αγαμία, στείρωση ή απαξίωση της οικογένειας – όλα αυτά για χάρη της αντιγραφής ή προσηλυτισμού) και τη λατρεία του αρχηγού (personality cult).\nΑδρανές: Ένα κοιμισμένο ή αδρανές τώρα μιμίδιο για τους ανθρώπους. Για παράδειγμα τα Γνωστικά Ευαγγέλια ή κάποια αρχαία λατρεία, γνώση και τα ανάλογα. Τα μιμίδια αυτά μπορούν να παραμείνουν αδρανή για χιλιετηρίδες σε διάφορα κρυμμένα ή αμετάφραστα κείμενα, αναμένοντας την επανεργοποίησή τους, συνήθως με τη μόλυνση ενός αρχαιολόγου.\nΕarworm (Ωτοσκώληξ) Μια μελωδία που μολύνει γρήγορα έναν πληθυσμό, μια τραγουδιστική επιτυχία (Don’t Worry, Be Happy κ.λ.π.)\nΕξω-τοξικό: Ένα μιμίδιο που είναι τοξικό στους άλλους. Τα πολύ εξω-τοξικά μιμίδια προτρέπουν τους ξενιστές τους να εξολοθρεύσουν άλλα άτομα, ιδιαίτερα εκείνα που είναι φορείς αντίπαλων μιμιδίων (Ναζισμός, Ιερά Εξέταση, Κομουνισμός, Χριστιανισμός, Ισλαμισμός, κ.λ.π.).\nΑγκίστρι (Hook) Το μέρος του μιμιδίου που παροτρύνει την αντιγραφή του. Το αγκίστρι είναι συνήθως πιο αποτελεσματικό όταν δεν εκφράζεται ρητά, αλλά αποτελεί μια λογική ακολουθία του περιεχομένου του μιμιδίου.\nΞενιστής (Ηost) Ένα άτομο που έχει μολυνθεί από ένα μιμίδιο.\nΙδεόσφαιρα: Το βασίλειο της μιμιδιακής εξέλιξης, όπως η βιόσφαιρα είναι το βασίλειο της βιολογικής εξέλιξης. Η υγεία μιας ιδεόσφαιρας μπορεί να μετρηθεί με τη μιμιδιακή της διασπορά.\nΑνοσο-Κατευναστικό (Immuno-Depressant) Οτιδήποτε τείνει να μειώσει τη μιμιδιακή ανοσία ενός ατόμου. Συνήθη ανοσο-κατευναστικά είναι το ταξίδι, ο αποπροσανατολισμός, η φυσική και συναισθηματική εξάντληση, η αβεβαιότητα και ανασφάλεια, το συναισθηματικό σοκ, η απώλεια του σπιτιού ή αγαπημένων προσώπων, ένα αναμενόμενο μελλοντικό σοκ, το πολιτιστικό σοκ, το στρες λόγω απομόνωση, διάφορες άγνωστες κοινωνικές καταστάσεις, ορισμένα ναρκωτικά, η μοναξιά, η αλλοτρίωση, η παράνοια, η επανειλημμένη έκθεση, ο σεβασμός των αρχών, η τάση φυγής από την πραγματικότητα και η ύπνωση.\nΟπαδοί διαφόρων δογμάτων προσπαθούν να στρατολογήσουν νέα μέλη σε αερολιμένες και σε τερματικά λεωφορείων, όπου οι ταξιδιώτες είναι πιθανό να βρίσκονται υπό την επήρεια τέτοιων ανοσο-κατευναστικών, αυτό το κάνουν κατά κόρον οι Σαιεντολόγοι, οι Ιεχωβάδες και διάφοροι τέτοιοι.\nΜόλυνση: Επιτυχής κωδικοποίηση ενός μιμιδίου στη μνήμη ενός ανθρώπου.\n*Μια μιμιδιακή μόλυνση μπορεί να είναι είτε ενεργή είτε ανενεργή. Είναι ανενεργή, εάν ο ξενιστής δεν αισθάνεται την τάση να μεταβιβάσει το μιμίδιο σε άλλους ανθρώπους. Αντίθετα η ενεργή τώρα μόλυνση αναγκάζει τον ξενιστή να θέλει να μολύνει και άλλους. Φανατικά ενεργοί ξενιστές είναι συχνά οι membots και memeoids (δες παρακάτω). Ένα άτομο που εκτίθεται σε ένα μιμίδιο, αλλά που δεν το θυμάται (συνειδητά ή αλλιώς) δε θεωρείται μολυσμένο. Ένας ξενιστής πάντως μπορεί να μολυνθεί ασυνείδητα και να μεταβιβάσει επίσης ασυνείδητα ένα μιμίδιο. Πολλοί κοινωνικοί κανόνες μεταβιβάζονται με αυτόν τον τρόπο.)\n*Μερικοί μιμετιστές έχουν χρησιμοποιήσει τη μόλυνση σα συνώνυμο της πίστης, δηλ. ότι μόνον οι οπαδοί είναι μολυσμένοι, ενώ οι μη-οπαδοί δεν είναι. Η άποψη αυτή όμως αγνοεί το γεγονός ότι οι άνθρωποι μεταβιβάζουν συχνά μιμίδια που “δεν πιστεύουν.” Τα τραγούδια, τα αστεία, και οι φαντασίες είναι μιμίδια που δεν στηρίζονται “στην πίστη” σα μια στρατηγική της μόλυνσης.\nΗ Στρατηγική της Μόλυνσης: Οποιαδήποτε μιμιδιακή στρατηγική που ενθαρρύνει τη μόλυνση ενός ξενιστή. Τα αστεία ενθαρρύνουν τη μόλυνση με το να είναι χιουμοριστικά, οι μελωδίες με το να προκαλούν διάφορες συγκινήσεις και τα σλόγκαν και τα συνθήματα με το να είναι λακωνικά και συνεχώς επαναλαμβανόμενα. Συνήθεις στρατηγικές μόλυνσης είναι “Ο Κακοποιός Εναντίον του Θύματος”, “Ο Φόβος του Θανάτου”, και “Η Αίσθηση της Κοινότητας”. Σε ένα σύνθετο μιμίδιο, το δόλωμα του συμμιμιδίου αποτελεί ένα κεντρικό στοιχείο στη στρατηγική της μόλυνσης.\nMembot: Μέμποτ είναι ένα άτομο του οποίου ολόκληρη ζωή είναι υποταγμένη στη διάδοση ενός μιμιδίου. Το άτομο αυτό ενεργεί ρομποτικά και σε οποιαδήποτε παρουσιαζόμενη ευκαιρία. (Μάρτυρες, του Ιεχωβά, Οπαδοί του Κρίσνα, Σαϊνεντολόγοι κ.λ.π.) Λόγω του εσωτερικού ανταγωνισμού, οι πιο ακραίοι membots μεταλλάσσονται σε memeoid όταν έρχονται κυρίως στην κορυφή της ιεραρχίας του δογματισμού τους. Ένα αυτό-καταστροφικό membot είναι ένα memeoid.\nΜιμιδιακή Αλλεργία: Μια μορφή αδιαλλαξίας που αναγκάζει ένα άτομο να αντιδράσει με έναν ασυνήθιστα ακραίο τρόπο όταν εκτίθεται σε έναν συγκεκριμένο μιμιδιο-ερέθισμα ή «μιμιδιο-αλλεργιογόνο». Τα εξω-τοξικά σύνθετα μιμίδια προκαλούν συνήθως επικίνδυνες μιμιδιο-αλλεργίες στους ξενιστές τους, χωρίς να είναι ανάγκη η παρουσία των πραγματικών μιμιδιο-αλλεργιογόνων. Συνήθεις μιμιδιο-αλλεργίες είναι η υστερική αντι-ομοφυλοφιλία, ο παρανοϊκός αντι-κομμουνισμός, η αντί-πορνοφοβία γενικότερα όλα τα έντονα αντί-κάτι. Συνήθεις μορφές μιμιδιο-αλλεργικής αντίδρασης είναι η λογοκρισία, ο βανδαλισμός, η κατάχρηση φιλοπολεμικών εκφράσεων και η σωματική ή λεκτική βία.\nΣύνθετο Μιμίδιο (Meme-Complex)\nΈνα σύνολο αμοιβαία βοηθούμενων μιμιδίων που έχουν αναπτύξει μαζί μια συμβιωτική σχέση. Για παράδειγμα, οι θρησκείες και τα πολιτικά δόγματα, οι τεχνοτροπίες, οι παραδόσεις και τα έθιμα, οι γλώσσες κ.λ.π. τα chain letters (που παροτρύνουν κάποιον να στείλει σε κάποιους μηνύματα, για να μπει και αυτός στη σειρά των ονομάτων και να έχει αργότερα κάποιο όφελος) είναι σύνθετα μιμίδια. Ονομάζονται επίσης M-plex. Τύποι μιμιδίων που βρίσκονται συνήθως σε ένα σύνθετο μιμίδιο είναι το δόλωμα, το αγκίστρι, η απειλή και το εμβόλιο.\nΤο μιμίδι πως ο άνθρωπος δεν έχει δικαίωμα στην αυτοδιάθεση προκύπτει από πολλές κοσμοθεωρίες, συχνά φαινομενικά αντίθετες ή άσχετες μεταξύ τους. Στον πολιτ-ισμό ο άνθρωπος πάντα τίθεται ενώπιον κανόνων τους οποίους δεν μπορεί να ακολουθήσει, στον βωμό μία “απόλυτης λύσης”. Ως εκ τούτου βρίσκεται συνέχεια ένοχος, σε θέση απολογίας. Για να εξιλεωθεί πρέπει να παραδώσει την λογική του, να σταθεί προσοχή μπροστά στην απόλυτη αλήθεια, της πολιτικής, την κοινωνίας, της θρησκείας και να απολέσει το δικαίωμά του να ορίζει το σώμα του, να αφήσει άλλους να αποφασίσουν για το τι θα σκεφτεί, τι θα πει, τι θα φάει, εν ζωή ή μετά απ αυτήν !\nΕίναι γεγονός ότι όλο το παραπάνω κείμενο για τους ιούς του νου, αποτελεί επίσης έναν ιό του νου, ο οποίος, αν και εμφορείται από καθαρά απελευθερωτικές προθέσεις και διαθέσεις, προσπαθεί εντούτοις να καταλάβει μια θέση στο μυαλό σας και να σας επιβληθεί. Από σας εξαρτάται να αποφασίσετε αν θα του το επιτρέψετε ή αν θα συνεχίσετε να παραμένετε, για λόγους «αρχής», μηχανικότητας, έξης ή πείσματος, διαρκώς μολυσμένοι με τα γνώριμα «δικά σας» μιμίδια και τη «δική σας» χρόνια νόσο.\n»Ένα πολιτιστικό γνώρισμα μπορεί να έχει εξελιχθεί με τον τρόπο που έχει εξελιχθεί απλά επειδή είναι πλεονεκτικό προς τον εαυτό του. -Richard Dawkins\n»Αντιγραφόμενα από εγκέφαλο σε εγκέφαλο τα μιμίδια πολλαπλασιάζονται μέσω της κοινωνίας, εξελισσόμενα τυφλά, καθώς προχωρούν διαμορφώνοντας τον πολιτισμό σας. -Susan Blckmore\n»Άνθρωπε, αναγκασμένος να ζεις μέσα σε αυτόν τον κόσμο, πρέπει να είσαι σαν μια σταγόνα λάδι που επιπλέει στο νερό χωρίς να αναμιγνύεται μαζί του. -Πυθαγόρας.


Η fitness μπλόγκερ, Μαρία Κανγκ, το 2013, είχε δεχθεί «πυρά» για την ατάκα της «ποια είναι η δικαιολογία» σου, κατακρίνοντας τους ανθρώπους που δεν ακολουθούν το δικό της lifestyle.\nΗ μπλόγκερ κατηγορήθηκε, επίσης, ότι προωθούσε έναν σωματότυπο που δεν ανταποκρίνεται στην πραγματικότητα.\nΗ φωτογραφία που προκάλεσε οργή\nΗ εν λόγω fitness blogger είχε προκαλέσει οργή όταν είχε ποστάρει φωτογραφία της, δήθεν τέλεια, κατακρίνοντας όλες τις υπόλοιπες γυναίκες για το δικό τους σωματότυπο και παρουσιάζοντας τον εαυτό της ως πρότυπο.\nΗ fitness blogger έβγαλε τα εμφυτεύματα στήθους και άλλαξε ζωή\nΕξι χρόνια μετά, η μπλόγκερ αναγνωρίζει τα λάθη της και μιλά για την αφαίρεση των εμφυτευμάτων στο στήθος της, ενώ αρχίζει να αλλάζει το σώμα της το οποίο, στην παλιά του μορφή, χαρακτηρίζει πλέον ως «αφύσικο πρότυπο».\n«Λυπάμαι», έγραψε. «Δεν μου αρέσει να μετανιώνω, αλλά υπάρχουν κάποια πράγματα για τα οποία έχω αλλάξει άποψη. Καθώς κοιτάζω τα σημάδια μου και το ξεφουσκωμένο στήθος μου σήμερα, μετανιώνω που πίστεψα πως δεν είναι αρκετό. Επεσα στην παγίδα της ανασφάλειας. Θυμάμαι καθαρά την ημέρα που πήρα την απόφαση να αυξήσω το στήθος μου. Ποτέ δεν είχα σκεφτεί πως το χρειαζόμουν ή το ήθελα. Αλλά όταν μου είπαν πως ήταν κάτι που έπρεπε να το κάνω για να κερδίσω, το έκανα. Χωρίς ερώτηση. Ενα κομμάτι μου πέθανε εκείνη την ημέρα», πρόσθεσε η μπλόγκερ, η οποία δεν είναι η μόνη που έχει ανοίξει την καρδιά της στους ακολούθους της. Την άνοιξη, vegan μπλόγκερ αποκάλυψε τι της συνέβη όταν έκοψε το κρέας.\nΗ μπλόγκερ μοιράστηκε τη μάχη που έδωσε με τις διατροφικές διαταραχές και όλα τα ζητήματα αυτοεκτίμησης που οδήγησαν στην απόφαση να βάλει εμφυτεύματα στο στήθος της. Πλέον, ζητά από τους followers της να αγαπήσουν το σώμα τους. «Ελπίζω να ξέρετε ότι όλα τα φίλτρα, οι εφαρμογές που αλλάζουν το σώμα, τα fillers και τα σημεία που έχετε αλλάξει δεν σας κάνουν πιο όμορφους. Είστε όμορφοι. Είστε αρκετοί. Αξίζετε. Είστε πολύτιμοι», υπογραμμίζει.\nΤο body positive μήνυμά της είχε θετικά σχόλια από τους ακολούθους της. Κάποιοι της συνεχάρησαν για την αλλαγή στάσης απέναντι στο σώμα της και άλλοι μοιράστηκαν τις δικές τους εμπειρίες με εμφυτεύματα. «Μαρία, αυτή είναι μακράν η πιο ειλικρινής θέση που έχετε δημοσιεύσει ποτέ και το εκτιμώ», έγραψε μία follower της.


Πανηλειακός: Για 27 ή 28/7 η έναρξη προετοιμασίας – Οκτώ μεταγραφές ενόψει | Taklin GR\nΠανηλειακός: Για 27 ή 28/7 η έναρξη προετοιμασίας – Οκτώ μεταγραφές ενόψει\nΣτην επόμενη φάση του αγωνιστικού σχεδιασμού για τον Πανηλειακό της νέας περιόδου έχουν πλέον μπει οι διοικούντες της ομάδας σε άμεση και συνεχή συνεργασία με τον τεχνικό Νίκο Κουρμπανά.\nΩς τώρα, έχει σχεδόν ολοκληρωθεί το κομμάτι που αφορά το περυσινό έμψυχο υλικό. Για όσους δηλαδή ανανέωσαν κι όσους αποχώρησαν.\nΑναφορικά με τους ποδοσφαιριστές που δεν έχει ανακοινωθεί ακόμααν μένουν ή φεύγουν:\n– Το θέμα με τον Σκοζάι ακόμα εξετάζεται (για να γεφυρωθεί ένα χάσμα που δημιουργήθηκε όταν, στην πρώτη συζήτηση ο παίκτης ζήτησε κάποιες απαιτήσεις που σαφώς κρίθηκαν από τους διοικούντες ως υπερβολικές), και τις αμέσως επόμενες μέρες θα υπάρχει οριστική απόφαση.\n– Για τον Γκουβέρο όλα εξαρτώνται από τα αποτελέσματα των Πανελληνίων (που ο παίκτης έδωσε φέτος, κι έχει περάσει) κι έχει μια διορία για να απαντήσει προσεχώς για το τι τελικά θα κάνει.\nΑντίθετα, είναι πλέον οριστικό και βέβαιο – κι ας μην έχει ακόμα ανακοινωθεί επίσημα – ότι δεν ανανεώθηκε η παραμονή του Χατζηαράπη, το ίδιο και του Παπαπέτρου (λόγω κάποιων απαιτήσεων που προβλήθηκαν από την πλευρά του και οι οποίες δεν γινόταν να καλυφθούν). Και οι δυο είναι πλέον ελεύθεροι, και τυπικά.\nΣυνοπτικά λοιπόν, ως τώρα, από τους περυσινούς:\n* Ανανέωσαν: Γιάννης Καπετανάκης, Αναστάσιος Σακελλαρίου, Παναγιώτης Νιφορόπουλος, Γιάννης Σωτηρόπουλος, Στάθης Μπουρνέλης, Γιώργος Γιαννακόπουλος, Αντώνης Σακελλαρίου, Διονύσης Πλαστουργός, Δημήτρης Χατζηστάμου, Γιώργος Στούπης, Γιώργος Βουργουντζής, Στέλιος Μπατζάκας, Σάκης Θεοδωρακόπουλος, Γιώργος Καλαντζής\n* Αποχώρησαν: Τσουκαλάς, Βλαχόπουλος, Μπεγλεκτσής, Παναγόπουλος, Παναγιωτόπουλος, Χατζηαράπης, Παπαπέτρου\nΜε βάση τα παραπάνω, και τον γενικότερο σχεδιασμό, θα γίνουν περίπου οκτώ μεταγραφές ακόμα. Εκ των οποίων, αν όχι όλες, πιθανότατα οι επτά περίπου θα προορίζονται για παίκτες που θα έχουν κι ένα προβάδισμα για την ενδεκάδα.\nΣτο κομμάτι των επόμενων μεταγραφών, μετά τις δυο προσθήκες που έχουν γίνει ως τώρα (με “επιστροφή” αντίστοιχων ντόπιων παικτών), του Ντίνου Νικολόπουλου και του Γιάννη Κολόκα:\nΟι διοικούντες της ομάδας αλλά κι ο τεχνικός, κάνουν καθημερινάεπαφές με διάφορους υποψήφιους. Πάντως, προσπαθούν να κρατήσούν τις επαφές με τους όποιους στόχους μακριά από τα φώτα της δημοσιότητας, για ευνόητους λόγους αποφυγής εμπλοκής κι άλλων ομάδων στις περιπτώσεις αυτές.\nΌπως αναφέρουν πηγές από τη διοίκηση και τον τεχνικό, γύρω από το θέμα αυτό: “Πρέπει να ψάξουμε με ηρεμία και χωρίς βιασύνη, αφού άλλωστε χρόνος υπάρχει. Οφείλουμε να διαχειριστούμε με τον καλύτερο τρόπο το μπάτζετ που έχουμε διαθέσιμο και να κάνουμε όσο το δυνατόν λιγότερα λάθη στις επιλογές μας”.\n– Σε ότι αφορά τις θέσεις που εξετάζεται η απαραίτητη ενίσχυση μέσω των μεταγραφών που ακόμα θα γίνουν, βασικά είναι μεταξύ άλλων, ένας κεντρικός αμυντικός, ένας αμυντικός μέσος, ένας κεντρικός επιθετικός, ένας περιφερειακός επιθετικός, ένας δεξιός μεσοαμυντικός.\nΣε ότι αφορά τους γκολκήπερ, έχουν ως τώρα μείνει αυτοί της περυσινής τριάδας και το πιο πιθανό φαντάζει να έκλεισε η θέση αυτή. Υπάρχει πάντως και μια πληροφορία ότι αν βρεθεί καλή και προσιτή οικονομικά περίπτωση, τότε να γίνει άλλη μια κίνηση και γι’ αυτή τη θέση. Αυτό θα αποφασιστεί προσεχώς, από κοινού μεταξύ διοικούντων και τεχνικού, σε σχέση και με το οικονομικό κομμάτι του συνολικού μπάτζετ.\nΑν χρειαστούν περισσότερα χρήματα για τις μεταγραφές των άλλων θέσεων, τότε αναμένεται να μην αποκτηθεί άλλος γκολκήπερ, μετά και την παραμονή του Σάκη Θεοδωρακόπουλου και διατήρηση του δίδυμου στη θέση με τον Καπετανάκη (που θα έχει και το προβάδισμα για βασικός), και τρίτον το νεαρό Σακελλαρίου.\nΑν το μπάτζετ επιτρέπει και απόκτηση γκολκήπερ που να είναι άμεσα σε θέση να προσφέρει, τότε θα ενταχθεί κι ένας τέτοιος παίκτης στην ομάδα (πλην δηλαδή των υπόλοιπων μεταγραφών), και σε μια τέτοια περίπτωση μπορεί να δοθεί δανεικός ο ταλαντούχος “μικρός” για να πάρει παιχνίδια κι εμπειρίες.\nΈναρξη προετοιμασίας (και έναρξη πρωταθλήματος)\nΓενικότερα, είναι προφανές ότι όντως υπάρχει χρόνος. Αφού άλλωστε το πρωτάθλημαμε τη νέα μάλιστα μορφή του (όπου θα είναι περίπου 14 ομάδες σε κάθε Όμιλο, από τους συνολικά 8) δεν προβλέπεται να ξεκινήσει πριν τις 24 Σεπτεμβρίου το νωρίτερο, σύμφωνα με όλες τις μέχρι τώρα πληροφορίες κι εκτιμήσεις.\nΚαι στο πλαίσιο αυτό, η προετοιμασία του Πανηλειακού προγραμματίζεται να ξεκινήσει, πιθανόν την Πέμπτη 27 Ιουλίου ή την Παρασκευή 28 Ιουλίου.\nΗ οποία θα γίνει εξ ολοκλήρου στον Πύργο. Αφού άλλωστε ο τεχνικός Ν. Κουρμπανάς που είχε ήδη από πριν μια γνώση των εγκαταστάσεων της ομάδας, αυτές τις μέρες που βρίσκεται στον Πύργο επισκέφθηκε και το αθλητικό προπονητικό κέντρο της ομάδας στη Συντριάδα, καθώς και το Στάδιο Πύργου. Με τον Κορίνθιο προπονητή να ελέγχει ιδίοις όμασι τα γήπεδα και τις εγκαταστάσεις και να μένει ιδιαίτερα ικανοποιημένος από το κομμάτι αυτό και τις σχετικές συνθήκες για την ομάδα.\nΣε ότι αφορά το τεχνικό τιμ, πέραν του προπονητή Ν. Κουρμπανά και του γυμναστή Νίκου Αντωνόπουλου, προστέθηκε κι ο ντόπιος Γιώργος Λαμπρόπουλος ως γυμναστής τερματοφυλάκων (γκολκήπερ κι ο ίδιος επί σειρά ετών, μέχρι και την περυσινή σεζόν άλλωστε).\nΑπό κει και πέρα, όλα δείχνουν ότι το “τιμ” έκλεισε και δεν θα υπάρχει άλλο πρόσωπο. Κι όπως φαίνεται δηλαδή, να μην διατηρηθεί η παραμονή του Φώντα Μοσχογιάννη σε θέση βοηθού προπονητή (όπως είχε πέρυσι, δίπλα στον Σπ. Αντωνόπουλο). Καθώς επιλογή του Κουρμπανά είναι να μην δουλεύει με βοηθό στο τεχνικό τιμ. Η σχετική συζήτηση, όπως αναφέραμε κι από προηγούμενο ρεπορτάζ, έχει ήδη γίνει και με τους διοικούντες του Πανηλειακού, οι οποίοι με τη σειρά τους έχουν ενημερώσει (ως όφειλαν) και τον Φ. Μοσχογιάννη. Με τα ως τώρα δεδομένα, κι αν δεν αλλάξει κάτι, η πρόταση του Πανηλειακού προς τον Φ. Μοσχογιάννη είναι να ασχοληθεί φέτος στο κομμάτι των Ακαδημιών (όπως άλλωστε είχε γίνει και πέρυσι αυτό για το μεγαλύτερο διάστημα). Και ίσως, αν επιθυμεί κι ο ίδιος να αναλάβει τεχνικά και κάποιο σωματείο Τοπικής κατηγορίας. Από όπου έχει ήδη προτάσεις, μεταξύ των οποίων από τον Αλφειό Επιταλίου για να τον αναλάβει.\n* Ο έμπειρος τεχνικός υπενθυμίζεται, βρίσκεται στον Πύργο από τη Δευτέρα. Κι αφού προηγουμένως, για τρεις περίπου εβδομάδες, ως γνωστόν, βρισκόταν στη Ρόδο στην προπονητική σχολή που γινόταν εκεί προκειμένου να αποκτήσει (και) το ανώτατο δίπλωμα προπονητικής UEFA PRO.\nΣε αυτή τη Σχολή Προπονητών UEFA Pro, συμμετείχαν μεταξύ άλλων οι τέως διεθνείς Γιώργος Καραγκούνης, Βασίλης Τσιάρτας, Γιάννης Γκούμας, Γιάννης Αμανατίδης (“Γερμανός), κι άλλοι πρώην άσοι των ελληνικών γηπέδων (ΦΩΤΟ 2 με τον Κουρμπανά). Αξίζει να σημειωθεί ότι στην εν λόγω Σχολή μετείχε και η Κατερίνα Φαλίδα, η πρώτη ελληνίδα στην ιστορία του ποδοσφαίρου της χώρας μας που παρακολούθησε μαθήματα της ανώτατης Σχολής Προπονητών.\n– Ο Κουρμπανάς τις αμέσως επόμενες μέρες θα αναχωρήσει από τον Πύργο, επιστρέφοντας στα κορινθιακά “πάτρια εδάφη” του, και πλέον θα επιστρέψει για μόνιμη εγκατάσταση στην πρωτεύουσα της Ηλείας πέντε – έξι μέρες πριν την έναρξη της προετοιμασίας.\nΠροηγούμενο άρθροΠανιώνιος: Η ενδεκάδα για το σημερινό ματς με τη Γκόριτσα.\nΕπόμενο άρθροΕπίσκεψη στον Πύργο ο Ηλίας Αναστασάκος\n«Σώθηκε» ο ΠΑΟ Βάρδας!\nΜια ανάσα από την κορυφή ο Αστέρας Αμαλιάδας!\nΠΑΝΑΘΗΝΑΪΚΟΣ – ΠΑΝΙΩΝΙΟΣ 0-1: Όπου φτωχός κι η μοίρα του\nΠΡΑΣΙΝΑ ΠΟΥΛΙΑ: Αναβάλλεται για την Τρίτη η πρώτη προπόνηση\nΕκ νέου κλήση στην Εθνική Παίδων για τον Φροίξο Κωτσάκη\nΑλλαγές στα αποδυτήρια του Πανηλειακού


ΕΔΩ ΚΑΤΕΡΙΝΗ: 09/06/11\nΕΝΗΜΕΡΩΣΗ-ΑΓΓΕΛΙΕΣ ΤΗΣ ΠΙΕΡΙΑΣ\n7.50 ευρώ το ΔΩΡΕΑΝ ΒΙΒΛΙΟ !\n"ΚΑΤΗΓΟΡΩ" ΕΦΗΒΩΝ ΒΟΥΛΕΥΤΩΝ ΣΕ ΠΡΩΘΥΠΟΥΡΓΟ, ΔΙΑΜΑΝΤΟΠΟΥΛΟΥ ΚΑΙ ΤΣΙΠΡΑ\nΤα παρασκήνια της 16ης Συνόδου, μέσα από τα μάτια των μαθητών. Μιλούν για την αδιαφορία του πρωθυπουργού, την καθυστέρηση προσέλευσης της υπ. Παιδείας και την παντελή έλλειψη ενδιαφέροντος του Α. Τσίπρα\nΣτον Δ.Δίου-Ολύμπου η 1η πανευρωπαϊκή συνάντηση μοτοσικλετών Gold Wing (7/9)\nΠρόσκληση τακτικής συνεδρίασης Δημοτικού Συμβουλίου.\nΤα εγκαίνια της 27ης Εμποροπανήγυρης του Δήμου Κατερίνης\nΤα εγκαίνια της 27ης Εμποροπανήγυρης του Δήμου Κατερίνης έγιναν την Κυριακή 04 Σεπτεμβρίου στην περιοχή της Ανδρομάχης από τον Δήμαρχο Σάββα Χιονίδη, παρουσία εκπροσώπων των τοπικών αρχών και πλήθος επισκεπτών. Τα εγκαίνια ξεκίνησαν με την τέλεση του καθιερωμένου αγιασμού.\nΚΥΒΕΡΝΗΤΙΚΗ ΕΠΙΛΟΓΗ ΤΟ ΣΧΟΛΕΙΟ ΧΩΡΙΣ ΔΩΡΕΑΝ ΒΙΒΛΙΑ\nΗ εκπαιδευτική, ακαδημαϊκή και επιστημονική κοινότητα (τουλάχιστον εκείνοι που δεν απλώς μεταφορείς των κυβερνητικών απόψεων) αλλά και η μαχόμενη, ερευνητική δημοσιογραφία καταλήγουν στο συμπέρασμα πως η «καθυστέρηση» της έκδοσης των βιβλίων (η οποία θυμίζει μέρες του 1946) κάθε άλλο παρά τυχαία είναι. Γεγονός είναι πως το δεδομένο της δωρεάν διανομής βιβλίων από φέτος παύει να ισχύει. Η δαπάνη της αγοράς τους ή της έκδοσης φωτοτυπιών, φορτώνει πλέον την ελληνική οικογένεια. Και αυτό δεν είναι απόφαση του Ελεγκτικού Συνεδρίου, αλλά κυβερνητική επιλογή στην κατεύθυνση της καθιέρωσης του σχολείου της εποχής του Μνημονίου.\nΑς πάρουμε τα πράγματα με τη σειρά (οι πληροφορίες από το άρθρο της Π. Στεφανάκου στην Κυριακάτικη Αυγή). «Από τον προηγούμενο Δεκέμβριο, η Α. Διαμαντοπούλου έστρωνε, με νομοσχέδιο στη Βουλή, το χαλί για την κατάργηση του Οργανισμού Εκδόσεων Σχολικών Βιβλίων και την αντικατάσταση των σχολικών βιβλίων από DVD, CD-ROM και ό,τι άλλο έχει να επιδείξει η σύγχρονη τεχνολογία. Παραμονές του νέου έτους (29/12/2010), η υπουργός Παιδείας περνούσε από το Υπουργικό Συμβούλιο νομοσχέδιο βάσει του οποίου "ο βασικός άξονας του νέου σχολείου είναι ο ψηφιακός". Προς επίρρωση των παραπάνω, ο ΟΕΔΒ καταργείται στις 31/12/2010 και τις αρμοδιότητές του αναλαμβάνει από 1/1/2011 ο "Διόφαντος", ένα ερευνητικό ινστιτούτο τεχνολογίας υπολογιστών, το οποίο λειτουργεί και θα συνεχίσει να λειτουργεί με καθεστώς ιδιωτικού δικαίου! Οι κυριότεροι οικονομικοί πόροι του νέου φορέα, ο οποίος, μεταξύ των άλλων δραστηριοτήτων του, θα αναλάβει "το σχεδιασμό, την οργάνωση και τον συντονισμό της παραγωγής και διανομής σχολικών βιβλίων, τόσο σε έντυπη όσο και σε ηλεκτρονική μορφή", είναι το ΕΣΠΑ (που ως γνωστόν τελειώνει το 2013), καθώς και τα έσοδα από την παροχή υπηρεσιών και τη διάθεση προϊόντων.\nΤο Βατερλώ με τα βιβλία ήταν προγραμματισμένο. Ως μια μεγάλη πρόβα πριν την τελική κατάργησή τους, όπως επιβάλλει το φτηνό σχολείο της εποχής του Μνημονίου. Αν, αυτή τη χρονιά, οι γονείς βάλουν το χέρι στην τσέπη για να βγάλουν τα βιβλία φωτοτυπίες, γιατί να μην το κάνουν και του χρόνου; Η σιδηρά κυρία της Παιδείας ξαφνικά θυμήθηκε ότι το Ελεγκτικό Συνέδριο άργησε να βγάλει απόφαση. Του χρόνου γιατί να το θυμηθεί νωρίτερα;»


Κτηνιατρεία - Κτηνιατρικές Κλινικές Ζαγοροχώρια | vrisko.gr\nΝέα Λάμψακος - Παραλία\nΧαλκίδα - Λιανή Άμμος\nΚτηνιατρεία - Κτηνιατρικές Κλινικές Ζαγοροχώρια\nΔεν βρέθηκαν αποτελέσματα για "Κτηνιατρεία Κτηνιατρικές Κλινικές" σε "Ζαγοροχώρια". Εμφανίζονται αποτελέσματα για "Κτηνιατρεία Κτηνιατρικές Κλινικές" σε όλο το νομό .\nΚτηνιατρικό Κέντρο Καρύστου – Κτηνίατρος - Ιατρείο Μικρών Ζώων - Κτηνιατρικά Φάρμακα - Αιματολογικός & Βιοχημικός Έλεγχος – Υπέρηχος - Νοσηλεία Ζώων - Επισκέψεις Κατ’ οίκον - Είδη Pet - Τροφές\n2ο χλμ. Ε.Ο. Καρύστου - Λεπούρων, Κάρυστος, 34001, ΕΥΒΟΙΑΣ\nΓραφείο παραγωγικών ζώων -\nΑιματολογικός και βιοχημικός έλεγχος -\nΚτηνιατρειο, Παραγωγικα Ζωα, Ιατρειο Μικρων Ζωων, Εμβολιασμοι Ζωων, Κτηνιατρικα Φαρμακα, Επισκεψεις Κατ Οικον Για Ζωα, Οδοντιατρικο Τμημα Ζωων, Νοσηλεια Ζωων, Αιματουργικες Εξετασεις Ζωων, Χειρουργειο Ζωων\n25ης Μαρτίου, Ιστιαία, 34200, ΕΥΒΟΙΑΣ\nΛειτουργούν τα εξής τμήματα: παθολογικό, χειρουργικό, οδοντιατρικό, μικροβιολογικό και νοσηλευτήριο. - Παρέχονται κτηνιατρικά φάρμακα, τροφές μικρών ζώων, αξεσουάρ και καλλωπισμός.\nΚτηνιατρικο Κεντρο, Κτηνιατρικη Περιθαλψη, Φροντιδα Ζωων, Επεμβασεις Ζωων, Εξετασεις Ζωων\nΚΤΗΝΙΑΤΡΙΚΗ ΠΕΡΙΘΑΛΨΗ - ΚΑΨΟΥΛΗΣ ΣΒΟΡΩΝΟΣ ΟΕ\nΘήρας & Κερκύρας, Χαλκίδα, 34100, ΕΥΒΟΙΑΣ\nΚτηνιατρεία Κτηνιατρικές Κλινικές , Ζαγοροχώρια\nΚαστρινός Αναστάσιος Χ.\n25ης Μαρτίου, Πλησίον Ειρηνοδικείου, Ιστιαία, 34200, ΕΥΒΟΙΑΣ\nΤριανταφύλλου Αγγελική Ε.\nΕυβοίας 37, Άλιμος - Καλαμάκι, 17456, ΑΤΤΙΚΗΣ\nANIMAL PLANET (Τσαπέπα Μαρία Χ.)\nΚτηνιατρικά φάρμακα, καλλωπισμός ζώων.\nΚΤΗΝΙΑΤΡΕΙΟ ΚΥΜΗΣ - ΣΤΑΜΑΤΙΟΥ Α ΠΑΡΑΣΚΕΥΟΠΟΥΛΟΥ Α ΟΕ\nΠολυτεχνείου 3, Κύμη, 34003, ΕΥΒΟΙΑΣ\nΙατρείο μικρών ζώων και γραφείο παραγωγικών ζώων.\nVET CLINIC - ΝΙΚΟΛΕΝΤΖΟΣ ΙΩΑΝΝΗΣ ΚΑΠΕΛΙΕΡΗΣ ΓΕΩΡΓΙΟΣ ΟΕ (Νικολέντζος Ιωάννης Α.)\nΛεωφόρος Δροσιάς 50, Δροσιά Ευβοίας, 34100, ΕΥΒΟΙΑΣ\nΤσαλίκη Μαρία Γ.\nΦιλισόφου Μενεδήμου 3, Ερέτρια, 34008, ΕΥΒΟΙΑΣ\nΜπαλάση Παναγιώτα Η.\nΕυβοίας 161, Πάτρα - Ζαρουχλέικα, 26332, ΑΧΑΪΑΣ\nΜανούσου Τζένη Γ.\nΣτύρων 23, Χαλκίδα, 34133, ΕΥΒΟΙΑΣ\nΤο κτηνιατρείο παρέχει παθολογικό, χειρουργικό, ακτινολογικό, μικροβιολογικό τμήμα, οδοντιατρική φροντίδα και νοσηλεία.\nΠέι, Πλησίον Νέου Κοιμητήριου, Χαλκίδα, 34100, ΕΥΒΟΙΑΣ\nΠολυτεχνείου 1, Νέα Λάμψακος - Παραλία, 34100, ΕΥΒΟΙΑΣ\nΠαπας Παναγιώτης Ν.\nΒασιλέως Παύλου 11, Δροσιά Ευβοίας, 34100, ΕΥΒΟΙΑΣ\nΓεροντίτης Κωνσταντίνος Δ.\nΧαλκίδα, Χαλκίδα - Λιανή Άμμος, 34100, ΕΥΒΟΙΑΣ\nΚΤΗΝΙΑΤΡΙΚΟ ΚΕΝΤΡΟ ΨΑΧΝΩΝ (Γραμματικόπουλος Κωνσταντίνος Γ)\nΓοβιού Αγγελή 47, Ψαχνά, 34400, ΕΥΒΟΙΑΣ\nΑΓΡΟΤΙΚΟ ΚΤΗΝΙΑΤΡΕΙΟ ΑΛΙΒΕΡΙΟΥ\nΜολυβιάτης Θεόφιλος Σ.\n5ο χλμ Χαλκίδας - Νέας Αρτάκης, Έξω Παναγίτσα, 34100, ΕΥΒΟΙΑΣ\nΑΓΡΟΤΙΚΟ ΚΤΗΝΙΑΤΡΕΙΟ ΛΙΜΝΗΣ\nΛίμνη, Λίμνη, 34005, ΕΥΒΟΙΑΣ\nΗ καλύτερη φροντίδα για τον καλύτερο φίλο του ανθρώπου! Αναζήτησε εδώ ιατρεία και νοσοκομεία μικρών ζώων σε Ζαγοροχώρια και κάνε εξετάσεις, θεραπευτική αγωγή, διαγνωστικό έλεγχο, εμβολιασμό, στείρωση του αγαπημένου σου κατοικίδιου ζώου (σκύλου, γάτας, κουνελιού, πτηνού, χάμστερ κ.ά.). Επίσης, κάποια από τα κτηνιατρεία και τις Κτηνιατρικές Κλινικές που θα βρεις εδώ, εφημερεύουν και είναι ανοιχτά 24 ώρες το 24ωρο σε Ζαγοροχώρια!


Βάση παρμεζάνας για την σαλάτα σου - OneMan Food - ΔΙΑΣΚΕΔΑΣΗ | oneman.gr\nΤην είχα φάει παλιότερα στο Fabrizio's. Την έφαγα και πριν μερικές εβδομάδες στο Facce Strane. Η καλύτερη όμως βάση παρμεζάνας είναι αυτή που φτιάχνεις σπίτι σου.\nΒήμα 5: Το σχήμα του μπωλ που θες να δώσεις στην βάση της παρμεζάνας πραγματοποιείται με την αλλαγή της θερμοκρασίας. Όσο είναι ζεστή η βάση σου είναι εύπλαστη. Γι' αυτό και την παίρνεις προσεκτικά και την βάζεις στο εσωτερικό ενός μπωλ. Εναλλακτικά μπορείς και να γυρίσεις το μπωλ ανάποδα και να την απλώσεις από πάνω.\nΧαμένοι στις βερμούδες OneMan Food


Σύνοδος Κορυφής για την καταπολέμηση του Αντισημιτισμού στο Βουκουρέστι | naftemporiki.gr\nΤετάρτη, 19 Ιουνίου 2019 17:19\nΣτο τρίτο μέρος των ημερήσιων εργασιών αναπτύχθηκαν εισηγήσεις πάνω στο θέμα κρατικές αρχές και κοινότητες στην κοινή προσπάθεια για την εξάλειψη του Αντισημιτισμού.\nΟ λόρδος Pickles μίλησε για το παράδειγμα του Ηνωμένου Βασιλείου στην υιοθέτηση και την εφαρμογή του ορισμού εργασίας του IHRA για τον Αντισημιτισμό. Η Anna Boksitskaya και ο Mikhail Fedotov αναφέρθηκαν στην καταπολέμηση του αντισημιτισμού στη Ρωσία και τον ρόλο του κράτους και της κοινωνίας των πολιτών.\nΗ τρίτη εισήγηση των Ernest Herzog και Omer Barak είχε ως θέμα το βίαιο πρόσωπο του Αντισημιτισμού με το πέρασμα από τη διαδικτυακή προσβολή στη φυσική βία.\nΟι εργασίες της πρώτης ημέρας ολοκληρώθηκαν με δείπνο που παρέθεσε η πρωθυπουργός της Ρουμανίας στους μετέχοντες απεσταλμένους, παρουσία πολλών υπουργών της κυβέρνησης, του προέδρου της Γερουσίας, πρέσβεων και άλλων επισήμων.


Kawasaki: Στα 125cc το νέο σκούτερ με το όνομα J125 – NewsFeast\nKawasaki: Στα 125cc το νέο σκούτερ με το όνομα J125\nΗ Kawasaki παρουσίασε μια ανανεωμένη έκδοση του σκούτερ με την ονομασία “J” για το 2016, αυτή τη φορά μειώνοντας τα κυβικά της. Κληρονομώντας τη σχεδίαση του μεγαλύτερου «αδερφού» του, το νέο σκούτερ της Kawasaki, το J125, διατηρεί όλες τις ανέσεις του J300 αλλά εφοδιάζεται με διαφορετικό κινητήρα στα 125 κυβικά εξυπηρετώντας με τον τρόπο αυτό τις ανάγκες τις ευρωπαϊκής αγοράς.\nΤο νέο J125 διαθέτει πολλά χαρακτηριστικά ώστε να διευκολύνει τον ιδιοκτήτη του, όπως για παράδειγμα ο μεγάλος χώρος κάτω από τη σέλα ο οποίος χωράει άνετα ένα full-face κράνος και έναν κανονικό χαρτοφύλακα.\nΕπιπλέον, το J125 διαθέτει ιδιαίτερα αποδοτικά φώτα LED, πρίζα 12V μέσα στο μικρό ντουλαπάκι καθώς επίσης και ευρύχωρη και άνετη σέλα. Στον τομέα της ασφάλειας, το νέο Kawasaki J125 εφοδιάζεται με δίσκους τύπου «μαργαρίτα» εμπρός και πίσω ενώ προαιρετικά μπορεί να τοποθετηθεί και το σύστημα ABS.\nΤέλος, η καμπύλη του πατώματος στο J125 μειώνει το άνοιγμα των ποδιών και επιτρέπει ακόμα και σε κοντούς αναβάτες να πατούν με ευκολία κάτω όταν βρίσκονται σε στάση.\nTagged: ABS, Auto, auto classic, autoblog, Autos, Bicycle motocross, Empire of Japan, full face, full tilt, helmet, Helmet camera, j125, j300, Japan, Japanese financial system, Japanese language, kawasaki, led flash, Ministry of Foreign Affairs (Japan), moto, motorbike, Motorcycle, Motorcycle Racing, Motorsports, motosport, newsfeast, scooter\nPrevious Post: Αποκάλυψη: Viral φωτογραφία αγέλης λύκων έχει λάθος ερμηνεία. Δεν προπορεύονται οι ευάλωτοι λύκοι, αλλά το κυρίαρχο ζευγάρι.\nNext Post: Το Πεκίνο βάζει λουκέτο σε 2.500 επιχειρήσεις το τρέχον έτος για την καταπολέμηση της ατμοσφαιρικής ρύπανσης


Δημοσιεύθηκε : Παρασκευή, 11 Σεπτεμβρίου 2020 23:31\nΧΕΛΜΟΣ (2355 μ) – ΥΔΑΤΑ ΣΤΥΓΟΣ\nΠΕΡΙΣΤΕΡΑ – ΒΡΥΣΗ ΓΚΟΛΦΩΣ\nΟ Ε.Ο.Σ. Κορίνθου διοργανώνει, την Κυριακή 20 Σεπτεμβρίου, ανάβαση στην Ψηλή Κορφή του Χελμού (2355 μ), από μονοπάτι περνώντας τα Ύδατα Στυγός (2100 μ) και πεζοπορία στη γύρω περιοχή της Βρύσης Γκόλφως.\nΤα Ύδατα Στυγός (Ωκεανίδας Στύγας) είναι πολύ γνωστά από τη μυθολογία. Οι αρχαίοι πίστευαν ότι στο σημείο που πέφτουν τα νερά, ήταν οι πύλες του Άδη. Εκεί η Νηρηίδα Θέτιδα, έλουσε το γιο της Αχιλλέα για να παραμείνει αθάνατος, αφήνοντάς τον με ένα τρωτό σημείο, την φτέρνα, απ’ όπου τον κράταγε. Στα Ύδατα Στυγός ορκίζονταν οι Ολύμπιοι Θεοί και ο όρκος τους σε αυτήν ήταν ιερός και απαραβίαστος.\nΗ πορεία θα ξεκινήσει από το χωριό Περιστέρα (1000 μ) σε μονοπάτι με σπάνια ομορφιά, μέσα σε δάσος με πεύκα και έλατα.\nΗ ομάδα της κορυφής θα κατευθυνθεί προς τη βάση του καταρράκτη των Υδάτων της Στύγας και θα συνεχίσει για περίπου μια ώρα ακόμα, για την κορυφή του Χελμού. Η κατάβαση θα γίνει στο χιονοδρομικό κέντρο των Καλαβρύτων, στα 1700 μ.\nΩ.Π.: 7 – 8 Β.Δ.: Β+\nΗ ομάδα της πεζοπορίας θα συνεχίσει προς τη Βρύση της Γκόλφως και το χώρο αναψυχής – την περιοχή που εξελίχθηκε το γνωστό βουκολικό δράμα – και με κυκλική πορεία θα επιστρέψει στη Περιστέρα.\nΘα ακολουθήσει φαγητό ή καφέ για όσους επιθυμούν στα Καλάβρυτα και ύστερα επιστροφή στην Κόρινθο.\nΕξοπλισμός: Ορειβατικά μποτάκια, κάλτσες δεύτερες, σακίδιο, μπατόν, αντηλιακό, καπέλο, γυαλιά ηλίου, γάντια, διαπνέον μπλουζάκι, fleece, μπουφάν (αντιανεμικό – αδιάβροχο – διαπνέον), φακός με εφεδρικές μπαταρίες, ατομικό φαρμακείο, μαχαίρι, αναπτήρας, ξηρά τροφή, νερό.\nΕπιπλέον: κράνος (μπορούν να δανειστούν από το γραφείο του συλλόγου σε συνεννόηση με τους αρχηγούς).\nΔημοσιεύθηκε : Παρασκευή, 31 Ιουλίου 2020 19:38\nΤετάρτη 2 Σεπτεμβρίου έως Κυριακή 6 Σεπτεμβρίου.\nΟ Σύλλογος μας διοργανώνει εξόρμηση στο νοτιότερο νησί των Κυκλάδων τη Σαντορίνη. Πριν τη μεγάλη ηφαιστειακή καταστροφή των προϊστορικών χρόνων η νήσος ήταν στρογγυλή και είχε το όνομα Στρογγύλη. Το μετέπειτα όνομα της νήσου Θήρα προήλθε από τον αρχαίο Σπαρτιάτη Θήρα που αποίκησε πρώτος το νησί. Το κανονικό της όνομα Σαντορίνη προέρχεται από τους διερχόμενους Φράγκους Σταυροφόρους οι οποίοι κατά το πέρασμα τους στέκονταν για ανεφοδιασμό κοντά στην εκκλησία της Αγίας Ειρήνης στην Περίσσα («Σάντα Ίρινα»). Η Σαντορίνη ήταν ένας ηφαιστειακός κώνος όπου το κεντρικό της τμήμα ανατινάχθηκε μαζί με τον κρατήρα του ηφαιστείου από την έκρηξη που έγινε το 1613 π.Χ. και είχε ως αποτέλεσμα τη δημιουργία της Καλντέρας και την καταστροφή του προϊστορικού πολιτισμού. Η τελευταία ηφαιστειακή της δραστηριότητα ήταν το έτος 1950. Τμήματα του ηφαιστείου είναι η Νέα Καμένη, η Παλαιά Καμένη, το υποθαλάσσιο ηφαίστειο Κολούμπο και τα Χριστιανά νησιά. Στη Σαντορίνη ξεχωρίζουν τα ασβεστωμένα μικρά της σπίτια που απλώνονται στη ξακουστή Καλντέρα , στην Οία και το Ημεροβίγλι. Το ηφαιστιογενές τοπίο του νησιού με μαύρη και κόκκινη πέτρα, το ηλιοβασίλεμα της καθώς και οι παραλίες με βότσαλο ή χρωματιστή άμμο, συμπληρώνουν το κινηματογραφικό σκηνικό του νησιού.\nΑναχώρηση με το λεωφορείο αυστηρά στις 14:30 από τον Άγιο Νικόλαο για το λιμάνι του Πειραιά. Φτάνουμε στις 01:20 στο λιμάνι του Αθηνιού (νέο λιμάνι) όπου το λεωφορείο μας μεταφέρει στο ξενοδοχείο μας στην Περίσσα Σαντορίνης.\nΠεζοπορία: Εμπορείο-Πύργος-Μ. Προφήτη Ηλία-Αρχαία Θήρα-Περίσσα.\nΒαθμός Δυσκολίας: A , Ώρες Πορείας: 5.\nΤο Εμπορείο και ο Πύργος αποτελούσαν δύο από τους πέντε οχυρωμένους οικισμούς (καστέλια) του νησιού καθώς στους μεσαιωνικούς χρόνους τα σπίτια χτίζονταν το ένα δίπλα στο άλλο ώστε οι κάτοικοι να προφυλάσσονται από τους πειρατές. Μετά τον Πύργο και μέσω του μονοπατιού καταλήγουμε στην Αρχαία Θήρα, την αρχαία πόλη που ιδρύθηκε τον 8ο αιώνα π.Χ. από τους Λακεδαιμόνιους και κατοικήθηκε μέχρι τους πρωτοβυζαντινούς χρόνους. Η πορεία τερματίζει στην Περίσσα, το παραθαλάσσιο χωριό που είναι γνωστό για τη μαύρη παραλία της.\nΠεζοπορία: Φάρος - Μέσα Πηγάδια- Καμπιά - Κόκκινη παραλία- Ακρωτήρι-Βλυχάδα.\nΒαθμός Δυσκολίας: A , Ώρες Πορείας: 5-6.\nΠεριήγηση όσοι θέλουν στην προϊστορική πόλη/μουσείο στο Ακρωτήρι.\nΗ εκκίνηση της πεζοπορίας γίνεται από το Φάρο του Ακρωτηρίου, έναν από τους ομορφότερους των Κυκλάδων. Κατασκευάστηκε το 1892 από τη Γαλλική εταιρεία Φάρων και το ύψος του είναι 10 μέτρα. Στη συνέχεια, περνώντας την παραλία Μέσα Πηγάδια και βλέποντας τους ψηλούς βράχους που αποκαλύπτουν τα στρώματα του ηφαιστείου σε διαφορετικά χρώματα καταλήγουμε μέσω μονοπατιού στην παραλία Καμπιά. Ακολουθώντας το μονοπάτι περνάμε την Κόκκινη παραλία, την πιο εντυπωσιακή παραλία λόγω των κόκκινων απόκρημνων βράχων και πετρωμάτων από το ηφαίστειο με την κόκκινη άμμο και τα βαθιά μπλε νερά της. Όσοι επιθυμούν μπορούν να επισκεφτούν τον αρχαιολογικό χώρο της προϊστορικής πόλης του Ακρωτηρίου που σύμφωνα με ευρήματα κατοικήθηκε κατά την Ύστερη Νεολιθική περίοδο (4.500 π.Χ.). Συνεχίζοντας προς το χωριό Ακρωτήρι, ένα ακόμα από τα πέντε καστέλια του νησιού τερματίζουμε την πορεία στη Βλυχάδα, την παραλία με τα θεόρατα λευκά ηφαιστειακά βράχια που θυμίζουν σεληνιακό τοπίο.\nΠεζοπορία το πρωί: Οία – Ημεροβίγλι – Φηρά.\nΒαθμός Δυσκολίας: A , Ώρες Πορείας: 4.\nΗ πορεία ξεκινά από την Οία στο βόρειο άκρο του νησιού και κινείται σε μονοπάτι με πανοραμική θέα την Καλντέρα και το Αιγαίο Πέλαγος. Η Οία ήταν μία από τις πέντε καστροπολιτείες του νησιού κατά τη διάρκεια της Φραγκοκρατίας (13ος – 16ος αιώνας μ.Χ.) και ονομαζόταν καστέλι του Αγίου Νικολάου. Αφού τη διασχίσουμε και φτάσουμε στο εργοστάσιο αφαλάτωσης ανηφορίζουμε προς το Μαύρο βουνό ακολουθώντας μονοπάτι μέχρις ότου φτάσουμε στο χωριό Ημεροβίγλι. Το Ημεροβίγλι βρίσκεται στο υψηλότερο σημείο της Καλντέρας στα 330μ. και η ονομασία του προέρχεται από την ύπαρξη ενός πύργου/παρατηρητηρίου που λειτουργούσε την ημέρα για την έγκαιρη ειδοποίηση των κατοίκων από την εμφάνιση πειρατών. Το κάστρο του Σκάρου ήταν το σημαντικότερο από τα πέντε καστέλια του νησιού παρότι δε διασώζεται σχεδόν τίποτα. Συνεχίζουμε προς το Φηροστεφάνι και στα Φηρά τερματίζεται η πορεία μας. Τα Φηρά ιδρύθηκαν τον 18ο αιώνα κατόπιν συμφωνίας όλων των αρχών για την επιλογή του χώρου, όταν οι κάτοικοι άρχισαν να εγκαταλείπουν την παλιά πρωτεύουσα Ημεροβίγλι λόγω των ζημιών που είχαν υποστεί από τους σεισμούς.\nΕξόρμηση στις 14:00 το μεσημέρι με καράβι από το παλιό λιμάνι των Φηρών στο Ηφαίστειο και τις Θερμές Πηγές (Νέα και Παλαιά Καμένη) διάρκειας 3 ωρών για όσους το επιθυμούν. Επιπλέον κόστος/άτομο: 20 €. Οι κρατήσεις για όσους ενδιαφέρονται λόγω περιορισμού των θέσεων έως 7 Αυγούστου.\nΑναχώρηση με το λεωφορείο από το ξενοδοχείο στην Περίσσα αυστηρά στις 14:00 για το λιμάνι της Σαντορίνης. Φτάνουμε στον Πειραιά στις 23:15 όπου το λεωφορείο μας μεταφέρει στην Κόρινθο.\nΚόστος Εξόρμησης: 225 € για όσους θέλουν δίκλινο δωμάτιο.\n215 € για όσους θέλουν τρίκλινο δωμάτιο.\nΣτην τιμή περιλαμβάνονται τα παρακάτω:\nΜεταφορά με το λεωφορείο από Κόρινθο στον Πειραιά και επιστροφή.\nΑκτοπλοϊκά εισιτήρια με τη Blue Star Ferries στην οικονομική θέση.\nΜεταφορά με λεωφορείο από το λιμάνι Σαντορίνης στο ξενοδοχείο και επιστροφή.\n4 διανυκτερεύσεις με πρωινό σε ξενοδοχείο στην Περίσσα Σαντορίνης.\nΜεταφορά με λεωφορείο στην αρχή της πεζοπορίας και επιστροφή στο ξενοδοχείο στην Περίσσα ανάλογα που με το που καταλήγει η πορεία.\nΣτην τιμή δεν περιλαμβάνονται οι είσοδοι σε μουσεία, εξόρμηση σε ηφαίστειο και ο φόρος διαμονής που πληρώνεται από τον καθένα ξεχωριστά απευθείας στο ξενοδοχείο.\nΈγκυρη θεωρείται η συμμετοχή μετά την προκαταβολή 120 € έως 10 Αυγούστου.\nΕξόφληση αυστηρώς 19 Αυγούστου.\nΘα τηρηθεί σειρά προτεραιότητας. Μέγιστη συμμετοχή τα 30 άτομα.\nTόμπρου Δέσποινα 6937204653\nΜποτάκια ορειβατικά, ορειβατικό παντελόνι, σακίδιο πλάτης, αντιηλιακό, γυαλιά ηλίου, καπελάκι, μπουφάν (αντιανεμικό-αδιάβροχο), φακός (με εφεδρικές μπαταρίες), ατομικό φαρμακείο, ξηρά τροφή, νερό (2 λίτρα), μαγιό και πετσέτα.\nCANYONING ΣΤΗ ΝΕΔΑ 2020\nΔημοσιεύθηκε : Παρασκευή, 03 Ιουλίου 2020 19:21\nΣΑΒΒΑΤΟ 1 – ΚΥΡΙΑΚΗ 2 ΑΥΓΟΥΣΤΟΥ 2020\nΟ ΕΟΣ Κορίνθου διοργανώνει Canyoning στη Νέδα για τους λάτρεις των αθλημάτων νερού και της περιπέτειας. Η Νέδα βρίσκεται στη Πελοπόννησο, μεταξύ Ηλείας και Μεσσηνίας και είναι ένα από τα πιο όμορφα φαράγγια στην Ελλάδα. Με τον όρο Canyoning εννοούμε τη διάσχιση των φαραγγιών ακολουθώντας την πορεία των υδάτων και προσπερνώντας κάθε εμπόδιο με τεχνικά μέσα. Δηλαδή πραγματοποιείται κατάβαση ενός φαραγγιού περνώντας μέσα από το νερό, κάνοντας βουτιές σε βαθιά νερά, φυσικές τσουλήθρες που έχουν σχηματιστεί πάνω στους βράχους από τη διάβρωση των νερών και κατάβαση με σχοινιά, όταν έχει καταρράκτες. Είναι σπορ που συνδυάζει πολλά από τα αθλήματα του βουνού!\nΠριν ξεκινήσουμε την κατάβαση, θα γίνει μία σύντομη εκπαίδευση από τους δύο υπεύθυνους εκπαιδευτές μας και θα μοιραστούν οι στολές και ο εξοπλισμός στους συμμετέχοντες. Θα ακολουθήσει πεζοπορία μισής ώρας περίπου, ως το σημείο που αρχίζει η κατάβαση, όπου και θα φορέσουμε τις στολές και τον εξοπλισμό μας.\nΕξοπλισμός: Αθλητικά παπούτσια αντιολισθητικά (τα οποία θα βραχούν), μαγιό, πετσέτα, δεύτερο ζευγάρι στεγνά παπούτσια, αντηλιακό, φακός (με εφεδρικές μπαταρίες), ατομικό φαρμακείο, νερό, ξηρά τροφή, μια αλλαξιά ρούχα και αδιάβροχη φωτογραφική μηχανή (προαιρετικά).\nΟ εξοπλισμός Canyoning που θα νοικιαστεί στους συμμετέχοντες είναι ο παρακάτω: αδιάβροχο σακίδιο, μποντριέ, καραμπίνερς, καταβατήρας, κράνος, στολή νεοπρέν, καλτσάκια νεοπρέν. θα δοθούν από τον εκπαιδευτή και θα παραδοθούν σ’ αυτόν στο τέλος της δραστηριότητας σε άριστη κατάσταση!\nΑναχώρηση: Σάββατο 15:30 από τα περιβολάκια. Οι μετακινήσεις θα γίνουν με Ι.Χ.\nΧρειάζεται κατασκηνωτικός εξοπλισμός για τη διανυκτέρευση δίπλα στο ποτάμι.\nΌσοι δηλώσουν συμμετοχή, θα πρέπει να έχουν οπωσδήποτε μια σχετική εμπειρία από καταβάσεις/ραπέλ.\n20 € ενοικίαση ολόκληρου του εξοπλισμού. Όσοι διαθέτουν στολή νεοπρέν, η τιμή διαμορφώνεται στα 10€.\n20 € το άτομο για έξοδα εκπαιδευτών.\n3-5 € το άτομο για τη μεταφορά των κατασκηνωτικών υλικών με αγροτικό αμάξι στο χώρο κατασκήνωσης.\nΜεταφορικά που θα μοιραστούν από το κάθε I.X .\nΟι δηλώσεις συμμετοχής θα λήξουν στις 15 Ιουλίου. Ο αριθμός των συμμετεχόντων θα είναι αυστηρά 10 (αναφέροντας ύψος, βάρος και νούμερο παπουτσιού). Απαιτείται 20 € προκαταβολή για κράτηση της θέσης.


Παναθηναϊκός : Αντόνιο Μπλάνκο με φόντο τον Αλεξανδρόπουλο (vid) - to10.gr\nΑρχική / ΠΟΔΟΣΦΑΙΡΟ / SUPERLEAGUE / Παναθηναϊκός : Αντόνιο Μπλάνκο με φόντο τον Αλεξανδρόπουλο (vid)\nΟ Τσάβι Ρόκα και ο Ντάνι Πογιάτος θέλουν τον 20χρονο χαφ της Ρεάλ Μαδρίτης, ως το κατάλληλο συμπλήρωμα για την εξέλιξη του νεαρού μέσου του Παναθηναϊκού.\nΜία «μεταβατική» λύση ψάχνει για τον «άξονα» της μεσαίας γραμμής ο Τσάβι Ρόκα. Ο Καταλανός πιστεύει πάρα πολύ στο ταλέντο του Σωτήρη Αλεξανδρόπουλου και έχει ζητήσει από τον Ντάνι Πογιάτος να τον στηρίξει και να τον εξελίξει στη διάρκεια της σεζόν. Ο Αλεξανδρόπουλος είναι ένα σπουδαίο πρότζεκτ για τον Παναθηναϊκό, αλλά για να αξιοποιηθεί χρειάζεται τους κατάλληλους χειρισμούς.\nΩστόσο, ο Αλεξανδρόπουλος δεν παύει να είναι ένας νεαρός και ένα club του επιπέδου του Παναθηναϊκού, έχει ανάγκη και από πιο έτοιμους παίκτες. Διότι αυτή τη στιγμή, στο ρόστερ το μοναδικό «εξάρι» είναι ο Δημήτρης Κουρμπέλης. Ο αρχηγός δεν αρκεί, ενώ και ο Αλεξανδρόπουλος θα περάσει από τη διαδικασία της εκπαίδευσης στη Superleague.\nΑυτός είναι ο λόγος που ο Ρόκα αναζητά μία «μεταβατική» λύση. Έναν ποιοτικό αμυντικό χαφ, ο οποίος θα έρθει δανεικός στον Παναθηναϊκό, θα αναπληρώνει αξιόπιστα τον Κουρμπέλη, δεν θα στερήσει ευκαιρίες από τον Αλεξανδρόπουλο και θα ωφεληθεί ο ίδιος από το πέρασμα του από το «Γεώργιος Καλαφάτης».\nΟ Ανουάρ Τουχαμί εξυπηρετεί απόλυτα τον συγκεκριμένο σκοπό και για αυτό ο Ρόκα δεν τον έχει ξεχάσει. Ωστόσο, ο Μαροκινός προτιμά ένα μόνιμο περιβάλλον και στην παρούσα φάση, δεν σκέφτεται την Ελλάδα. Σε μία παρόμοια λογική, ο Ρόκα έχει ρωτήσει για τον 20χρονο μέσο της Ρεάλ Β’, Αντόνιο Μπλάνκο.\nΟ Μπλάνκο παρότι ανήκει στη Ρεάλ, έχει καταλανική καταγωγή. Ο 20χρονος ποδοσφαιριστής έχει γεννηθεί στις 23 Ιουλίου του 2000 στην πόλη Μονταλμπάν της Καταλονίας, όπου τον εντόπισαν οι σκάουτερ της «Βασίλισσας». Έχει συμβόλαιο μέχρι τον Ιούνιο του 2021 και παρότι δεν είναι το μεγαλύτερο ταλέντο της μαδριλένικης ακαδημίας, εντούτοις συμπεριλαμβάνεται στον σχεδιασμό. Για αυτό, οι «μερένχες» συζητούν μόνο τον δανεισμό του, χωρίς οψιόν αγοράς. Μία επιλογή που ταιριάζει με το σχέδιο του Ρόκα.\nΟ Μπλάνκο καλύπτει τις θέσεις του αμυντικού χαφ και του κεντρικού χαφ. Ήταν διεθνής με τις μικρές Εθνικές της Ισπανίας, τις Κ17 και 19, με την οποία στέφθηκε και πρωταθλητής Ευρώπης. Ο Πογιάτος τον γνωρίζει άριστα, αφού συνεργάστηκαν στη Ρεάλ Κ19 Α και φέτος ο Μπλάνκο είχε 25 συμμετοχές με 1 γκολ και 2 ασίστ.\nto10.gr - 18/09/2021 11:46\nΠΑΟΚ: Με αλλαγές κόντρα στον Αστέρα Τρίπολης\nto10.gr - 18/09/2021 09:50\nΠΑΣ Γιάννινα-Παναθηναϊκός: Μεγάλες νίκες, σκληρές μάχες και ακραία καιρικά φαινόμενα (vids)\nΜπάμπης Τσιμπίδας - 18/09/2021 09:14\nΟλυμπιακός: Δίνει ανάσες σε Ρέαμπτσιουκ ο Μαρτίνς\nΟ Πέδρο Μαρτίνς σκοπεύει να ξεκουράσει τον Όλεγκ Ρέαμπτσιουκ στο ερχόμενο παιχνίδι του Ολυμπιακού με τη Λαμία (19/9).\nto10.gr - 18/09/2021 08:59\nΟπαδοί Άρη σε παίκτες: «Σας πιστεύουμε αλλά... ξυπνήστε»\nΦίλοι των κιτρίνομαυρων περίμεναν την αποστολή στο αεροδρόμιο Μακεδονία και εξέφρασαν τη δυσαρέσκεια τους για την ήττα από τον Ιωνικό αλλά και τη στήριξη τους ενόψει της συνέχειας του πρωταθλήματος.\nΓιάννης Σελαλμαζίδης - 18/09/2021 08:57\nΆρης: Πρέπει να βρει λύσεις\nΟι κιτρινόμαυροι θα πρέπει άμεσα να συνέλθουν και να παίξουν σύμφωνα με τις δυνατότητες τους και ο Άκης Μάντζιος είναι αυτός που θα πρέπει να αλλάξει τα πράγματα.\nΓιάννης Σελαλμαζίδης - 18/09/2021 08:03